text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Yoxuwa 17:1-18
17 Kutani vuhlolotwana+ byi ba nyimba ya Manase,+ hikuva a a ri mativula+ ya Yosefa, Makiri+ a a ri mativula ya Manase, tata wa Giliyadi,+ hikuva hi yena la vonakeke a ri wanuna wa nyimpi;+ na Giliyadi+ na Baxani va ve vakwe.2 Hiloko ku va ni vuhlolotwana bya vana va Manase lava a va siyiwile hi ku ya hi mindyangu ya vona, vana va Abi-ezere+ ni vana va Heleke+ ni vana va Asiriyele ni vana va Xikeme+ ni vana va Hefere ni vana va Xemida.+ Lava a ku ri vana va Manase vana va Yosefa, vaxinuna hi mindyangu ya vona.3 Loko ku ri Selofehada+ n’wana wa Hefere, n’wana wa Giliyadi, n’wana wa Makiri, n’wana wa Manase, a a nga ri na vana vaxinuna, kambe a a ri ni vana va vanhwanyana, mavito ya vana vakwe va vanhwanyana hi lawa: Mahela na Nowa, Hogila, Milka na Tirisa.+4 Hiloko va humelela emahlweni ka Eliyazara+ lowa muprista na Yoxuwa n’wana wa Nuni ni tindhuna, va ku: “Yehovha hi yena la leriseke Muxe leswaku a hi nyika ndzhaka exikarhi ka vamakwerhu.”+ Hiloko a va nyika yona, hi ku landza xileriso xa Yehovha, ndzhaka exikarhi ka vamakwavo va tata wa vona.+5 A ku ri ni swiphemu swa khume leswi weleke eka Manase ku nga hlayiwi tiko ra Giliyadi na Baxani, lawa a ma ri etlhelo lerin’wana ra Yordani;+6 hikuva vana va vanhwanyana va Manase va kume ndzhaka ya vona exikarhi ka vana va vona; ni tiko ra Giliyadi ri ve ndhawu ya vana va Manase lava siyiweke.7 Ndzilakana wa Manase a wu sukela eAxere ku ya fika eMikimetati,+ leyi nga emahlweni ka Xikeme,+ ndzilakana wu famba exineneni ku ya fika eka vaaki va le En-tapuwa.8 Tiko ra Tapuwa+ ri ve ra Manase, kambe Tapuwa endzilakaneni wa Manase ri ve ra vana va Efrayimi.9 Ndzilakana wu rhelela ku ya enkoveni wa Kana, etlhelo ra le dzongeni ra miti+ leyi ya Efrayimi exikarhi ka miti ya Manase, naswona ndzilakana wa Manase a wu ri en’walungwini wa nkova, naswona a wu helela elwandle.+10 Edzongeni a ku ri wa Efrayimi, en’walungwini a ku ri wa Manase, kutani lwandle a ri ri ndzilakana wakwe;+ en’walungwini a wu fika eAxere, evuxeni a wu fika eIsakara.11 Kutani Isakara na Axere Beta-xeyani+ yi va ya Manase,+ ni swimitana leswi titshegeke hi yona na Ibileyamu+ ni swimitana leswi titshegeke hi wona ni vaaki va Dori+ ni swimitana leswi titshegeke hi wona ni vaaki va Eni-dori+ ni swimitana leswi titshegeke hi wona ni vaaki va Tanaka+ ni swimitana leswi titshegeke hi wona ni vaaki va Megido+ ni swimitana leswi titshegeke hi wona, tindhawu tinharhu leti tlakukeke.12 Vana va Manase a va swi kotanga ku teka miti leyi,+ kambe Vakanana va hambeta va nga suki etikweni leri.+13 Kuteloko vana va Israyele va va ni matimba,+ va veka Vakanana entirhweni wo sindzisiwa,+ a va va hlongolanga hi ku helela.+14 Vana va Yosefa va ku eka Yoxuwa: “Ha yini u ndzi nyike vuhlolotwana+ byin’we byi va ndzhaka ya mina ni xiphemu xin’we, kasi ndzi ni vanhu vo tala hikwalaho ka leswi Yehovha a ndzi katekiseke ku fikela sweswi?”+15 Hiloko Yoxuwa a ku eka vona: “Loko u ri ni vanhu vo tala, yana ekhwatini, u titsemela rona etikweni ra Vaperezi+ ni Varefayimi,+ hikuva ndhawu+ ya tintshava ya Efrayimi i yitsongo swinene eka n’wina.”16 Kutani vana va Yosefa va ku: “Ndhawu ya tintshava a yi hi ringananga, naswona ku ni makalichi ya nyimpi+ lama nga ni switsemo swa nsimbi exikarhi ka Vakanana lava tshamaka etikweni ra le rivaleni ra le hansi, eka lava va nga eBeta-xeyani+ ni le swimitaneni leswi titshegeke hi wona ni le ka lava va nga erivaleni ra le hansi ra Yizriyele.”+17 Kutani Yoxuwa a byela yindlu ya Yosefa, ya Efrayimi na Manase a ku: “Mi tele, naswona mi ni matimba lamakulu.+ A mi fanelanga mi kuma vuhlolotwana byin’we,+18 kambe ndhawu ya tintshava yi fanele yi va ya n’wina.+ Leswi ku nga khwati, mi fanele mi ri tsema, ri ta va ndzilakana wa n’wina. Hikuva mi fanele mi hlongola Vakanana, hambileswi va nga ni makalichi ya nyimpi lama nga ni switsemo swa nsimbi, naswona va nga ni matimba.”+


c: text/html

text:
NHLOKOMHAKA YA XIFUNENGETO | XANA U NGA SWI KOTA KU LAWULA VUTOMI BYA WENA?
Ntlhontlho: Swiyimo Leswi U Nga Ta Ka U Nga Swi Cinci
XANA u tshikilelekile hikwalaho ko karhatiwa hi vuvabyi lebyi nga tshungulekiki, hikwalaho ka leswi u dlayeke vukati kumbe hileswi u nga feriwa? Loko u langutana ni swiyimo leswi u nga ha titwa onge a wu nge swi koti ku swi hlula, u navela onge swi nga cinca. U nga swi kotisa ku yini ku tlhela u lawula xiyimo xa wena?
XIKOMBISO XA LE BIBELENI: PAWULO
Muapostola Pawulo u fambe maendzo yo tala a ri murhumiwa la hisekaka eka malembe ya 2 000 lama hundzeke. Kambe maendzo yakwe ma kavanyetekile loko a khotsiwa a nga ri ni nandzu, kutani a tshama endlwini ya khotso ku ringana malembe mambirhi a rindziwe hi socha. Ematshan’weni yo hluriwa hi gome, Pawulo a a khathala ngopfu hi leswi a a kota ku swi endla. Lava a va n’wi endzela, u va dyondzisile a tlhela a va chavelela. U tlhele a tsala mapapila yo hlayanyana lama kumekaka eBibeleni.—Mintirho 28:30, 31.
LESWI ANJA A SWI ENDLAKA
Tanihi laha swi hlamuseriweke hakona exihlokweni lexi hundzeke, Anja u tshama a ri endlwini. U ri: “Khensa yi cince vutomi bya mina. Sweswi a ndzi nge tiveki ekhombyeni ro tluleriwa hi vuvabyi, hikwalaho, a ndzi koti ku tirha ntirho wo tihanyisa ni ku fambafamba hilaha a ndzi endla hakona eku sunguleni.” Xana Anja u langutana njhani ni xiyimo xakwe? U ri: “Ndzi sungule ndlela leyintshwa yo endla swilo. Ndzi rhangisa swilo swa nkoka, ndzi tlhela ndzi endla leswaku xiyimiso xa mina xi fambisana ni leswi ndzi lavaka ku swi endla. Sweswo swi ndzi pfunile leswaku ndzi kota ku langutana ni xiyimo xa mina.”
“Ku nga khathariseki swiyimo leswi ndzi langutaneke na swona, ndzi dyondze ku eneriseka.”—Marito ya Pawulo lama nga eka Vafilipiya 4:11
LESWI U NGA SWI ENDLAKA
Loko swiyimo leswi u nga kotiki ku swi cinca swi lawula vutomi bya wena, ringeta ku endla leswi landzelaka:
Endla ntsena leswi u nga kotaka ku swi endla. Hi xikombiso, u nge swi koti ku lawula rihanyo ra wena hi ku helela, kambe u nga swi kota ku endla vutiolori, ku dya swakudya leswi nga ni rihanyo ni ku etlela nkarhi lowu ringaneke.
Tiva leswi u lavaka ku swi fikelela evuton’wini. Swi hlele ha xin’we xin’we. Tinyike nkarhi siku ni siku wo endla swilo leswi nga ku pfunaka leswaku u fikelela leswi u swi lavaka.
Endla mintirho leyitsongo leyi nga ta endla leswaku u titshemba. Basisa tafula ra le khixini ni ku hlantswa swibya. Ambala swiambalo leswi baseke. Rhanga hi ku endla mintirho ya nkoka loko wa ha ku pfuka.
Xiya leswi xiyimo xa wena xi ku pfunaka ha swona. Hi xikombiso, xana xiyimo xa wena xi ku endla u tiva tindlela letinene to langutana ni swiyimo swo tika? Xana u nga swi kota ku tirhisa vutivi byebyo ku pfuna van’wana?
Yinhla ya nkoka: A wu nge swi koti ku lawula swiyimo swa wena kambe u nga swi kota ku lawula ndlela leyi u langutanaka na swona ha yona.
DYONDZA SWO TALA
Xana Bibele Yi Nga Ndzi Pfuna Ku Hanya Ni Vuvabyi Lebyi Nga Tshungulekiki?
Ina! Kuma magoza manharhu lama nga ta ku pfuna u langutana ni vuvabyi lebyi nga tshungulekiki.
Leswi Bibele Yi Swi Vulaka Hi Ku Xaniseka
Xana Xikwembu xi ni mhaka ni maxangu lawa hi langutanaka na wona?

robotstxt: allowed

filter: keep


text:
NDZIMA 4
Yehovha U Vangamisa Vito Rakwe
1, 2. Xana Vuhundzuluxeri Bya Misava Leyintshwa byi ri vangamisa njhani vito ra Xikwembu?
HI Ravumbirhi nimixo laha a ku horile dyambu ri tlhela ri nga hisi, hi December 2, 1947, ntlawa lowutsongo wa vamakwerhu lava totiweke eBethele ya le Brooklyn, le New York, a va hlengeletanile leswaku va ta endla ntirho lowukulu. Ntirho wolowo a wu koxa swo tala, kambe eka malembe ya 12 lama landzeleke va hambete va tinyiketela ku wu endla. Eku heteleleni, hi Sonto ya March 13, 1960, va hete ndzimana yo hetelela ya vuhundzuluxeri bya Bibele leyintshwa. Endzhaku ka tin’hweti tinharhu, hi June 18, 1960, Makwerhu Nathan Knorr u humese vholumo yo hetelela leyi heleleke ya Vuhundzuluxeri Bya Misava Leyintshwa Bya Matsalwa Yo Kwetsima eka vayingiseri lava a va tsake no tlurisa eka ntsombano lowu a wu ri eManchester, le Nghilandhi. Xivulavuri xi yi hlamusele kahle ndlela leyi vanhu hinkwavo lava a va ri kona a va titwa ha yona loko xi ku: ‘Namuntlha i siku ra ntsako eka Timbhoni ta Yehovha emisaveni hinkwayo!’ Lexi xiyekaka swinene hi vuhundzuluxeri lebyintshwa hileswaku hi byona byi endlaka leswaku ku va ni ntsako
2 Vuhundzuluxeri byo tala bya Bibele a byi na rona vito ra Xikwembu. Kambe malandza ya Yehovha lama totiweke ma lwisane ni rhengu ra Sathana ro endla leswaku vanhu va nga ri tivi vito ra Xikwembu. Xingheniso xa Vuhundzuluxeri Bya Misava Leyintshwa lebyi humesiweke siku rero xi te: “Nchumu lowu xiyekaka hi vuhundzuluxeri lebyi, byi vuyisele vito ra Xikwembu endhawini ya rona.” Hakunene Vuhundzuluxeri Bya Misava Leyintshwa byi tirhisa vito ra Xikwembu, ku nga Yehovha, minkarhi yo tlula 7 000. Hakunene ya hlamarisa ndlela leyi vuhundzuluxeri lebyi byi vangamiseke vito ra Tata wa hina la nge tilweni ha yona, ku nga Yehovha!
3. (a) Xana vamakwerhu va yi twisise njhani nhlamuselo ya vito ra Xikwembu? (b) Hi fanele hi yi twisisa njhani Eksoda 3:13, 14? (Vona bokisi leri nge “ Nhlamuselo Ya Vito Ra Xikwembu.”)
3 Emalembeni yo sungula, Swichudeni swa Bibele a swi twisisa leswaku vito ra Xikwembu ri vula leswaku “Ndzi loyi ndzi nga yena.” (Eks. 3:
Ku Kwetsimisiwa Ka Vito Ra Xikwembu
4, 5. (a) Hi va hi kombela yini loko hi khongela hi ku: “Vito ra wena a ri kwetsimisiwe”? (b) Xikwembu xi ta ri kwetsimisa rini vito ra xona naswona njhani?
4 Yehovha u lava leswaku vito rakwe ri vangamisiwa. Entiyisweni, xikongomelo xakwe lexikulu i ku kwetsimisa vito rakwe, hilaha swi kombisiweke hakona eka xikombelo xa Yesu xo sungula eka xikhongelo xakwe xa xikombiso lexi nge: “Vito ra wena a ri kwetsimisiwe.” (Mat. 6:9) Loko hi endla xikombelo xexo, xana hi va hi khongelela yini?
5 Hilaha hi dyondzeke hakona eka Ndzima 1 ya buku leyi, xikombelo lexi nge, “Vito ra wena a ri kwetsimisiwe” i xin’wana xa swikombelo swinharhu swa xikhongelo xa Yesu xa xikombiso lexi fambisanaka ni xikongomelo xa Yehovha. Leswin’wana swimbirhi hi leswi nge: “Mfumo wa wena a wu te. Ku rhandza ka wena a ku endleke emisaveni.” (Mat. 6:
6. Xana hi nga ri vangamisa njhani vito ra Xikwembu?
6 Eka matimu hinkwawo ya vanhu, Yehovha u pfumelele malandza yakwe leswaku ma katseka eku kwetsimisiweni ka vito rakwe. I ntiyiso leswaku a hi nge endli leswaku vito ra Xikwembu ri va leri kwetsimaka swinene. Hikuva ana se ra kwetsima swinene. Kutani, xana hi nga ri kwetsimisa njhani? Esaya u ri: “Yehovha wa mavuthu
Ku Lunghekela Ku Byarha Ni Ku Vangamisa Vito Ra Xikwembu
7, 8. (a) Ha yini ku hundze nkarhi wo leha emahlweni ko va vanhu va Xikwembu va byarha vito ra xona? (b) I yini leswi hi nga ta swi kambisisa sweswi?
7 Malandza ya Xikwembu ya manguva lawa ma tirhise vito ra Xikwembu eminkandziyisweni ya wona ku sukela hi va-1870. Hi xikombiso, Zion’s Watch Tower ya August 1879 ni Songs of the Bride, ku nga buku ya tinsimu leyi kandziyisiweke hi lembe rero, swi boxe vito leri nge Yehovha. Hambiswiritano, swi vonaka onge emahlweni ko va Yehovha a pfumelela vanhu vakwe leswaku va tivitana erivaleni hi vito rakwe ro kwetsima, u vone swi fanerile leswaku va rhanga va fikelela swilaveko swo karhi ku kuma lunghelo rero lerikulu. Xana Yehovha u swi lunghiselele njhani Swichudeni swa Bibele swo sungula leswaku swi fanelekela ku byarha vito rakwe?
8 Loko hi languta endzhaku eku heleni ka va-1800 ni le ku sunguleni ka va-1900, hi vona ndlela leyi ha yona Yehovha a endleke leswaku vanhu vakwe va wu twisisa kahle ntiyiso wa nkoka lowu fambisanaka ni vito rakwe. A hi voneni tindlela tinharhu ta ntiyiso lowu.
9, 10. (a) Ha yini swihloko swo sungula swa Xihondzo xo Rindza a swi tala ku vulavula ngopfu hi Yesu? (b) I ku cinca kwihi loku veke kona ku sukela hi 1919 ku ya emahlweni naswona ku ve ni vuyelo byihi? (Nakambe vona bokisi leri nge: “ Ndlela Leyi Xihondzo xo Rindza Xi Vangamiseke Vito Ra Xikwembu Ha Yona.”)
9 Yo sungula, malandza ya Yehovha ma sungule ku va ni langutelo lerinene hi nkoka wa vito ra Xikwembu. Swichudeni swo sungula swa Bibele swo tshembeka a swi teka lunghiselelo ra gandzelo ra nkutsulo tanihi dyondzo ya nkoka ya le Bibeleni. Hi yona mhaka leyi Xihondzo xo Rindza a xi tala ku vulavula ngopfu hi Yesu. Hi xikombiso, eka lembe ro sungula leri wu kandziyisiweke ha rona, magazini wolowo wu boxe vito ra Yesu minkarhi ya khume ku tlula vito ra Yehovha. Malunghana ni Swichudeni swa Bibele swa le malembeni yo sungula, Xihondzo xo Rindza xa March 15, 1976, xi vule leswaku swi xixime Yesu “hi ndlela leyi nga fanelangiki.” Kambe hi ku famba ka nkarhi, Yehovha u swi pfunile leswaku swi twisisa nkoka wo va Bibele yi boxa vito ra Xikwembu. Xana sweswo swi swi khumbe njhani Swichudeni swa Bibele? Xihloko lexi fanaka xa Xihondzo xo Rindza xi vule leswaku ku sukela hi 1919 ku ya emahlweni “swi sungule ku n’wi xixima swinene Tata wa Mesiya la nge tilweni, ku nga Yehovha.” Entiyisweni, ku sukela hi 1920 ku ya eka 1929, Xihondzo xo Rindza xi boxe vito ra Xikwembu minkarhi yo tlula 6 500!
10 Hi ku teka vito ra Yehovha ri ri ra nkoka, vamakwerhu va kombise leswaku va rhandza vito ra Xikwembu. Ku fana na Muxe, va sungule ku “vula vito ra Yehovha.” (Det. 32:3; Ps. 34:3) Hilaha swi tshembisiweke hakona eMatsalweni, Yehovha u swi xiyile leswaku va rhandza vito rakwe xisweswo u va kombe tintswalo.
11, 12. (a) Hi yihi ndlela leyi minkandziyiso ya hina yi cinceke hi ku hatlisa ha yona endzhaku ka 1919? (b) Xana Yehovha a a pfuna malandza yakwe leswaku ma twisisa yini naswona ha yini?
11 Ya vumbirhi, Vakreste va ntiyiso a va fanele va kuma ku twisisa loku faneleke hi ntirho lowu Xikwembu xi va nyikeke wona. Endzhakunyana ka 1919, vamakwerhu lava totiweke lava rhangelaka va susumeteleke ku kambisisa vuprofeta bya Esaya. Endzhaku ka sweswo, leswi nga endzeni ka minkandziyiso ya hina a swi ta cinca. Ha yini ku cinca ko tano ku vonake ku ri ‘swakudya leswi fikeke hi nkarhi lowu faneleke?’
12 Emahlweni ka 1919, Xihondzo xo Rindza a xi nga si tshama xi ri tlhuvutsa hi vuenti rungula leri nga eka Esaya leri nge: “‘N’wina mi timbhoni ta mina,’ ku vula Yehovha, ‘nandza wa mina loyi ndzi n’wi hlawuleke.’” (Hlaya Esaya 43:
13. Xana Rito ra Xikwembu ri yi paluxa njhani mhaka ya nkoka swinene leyi a yi fanele yi lulamisiwa?
13 Ya vunharhu, vanhu va Yehovha va sungule ku twisisa nkoka wa ku kwetsimisiwa ka vito ra Xikwembu. Hi va-1920, va twisise leswaku ku kwetsimisiwa ka vito ra Xikwembu i mhaka ya nkoka swinene leyi faneleke yi lulamisiwa. Xana Rito ra Xikwembu ri wu paluxe njhani ntiyiso wolowo? Xiya swikombiso swimbirhi. A ku ri xihi xivangelo lexi endleke leswaku Xikwembu xi kutsula Vaisrayele aEgipta? Yehovha u te: “Leswaku vito ra mina ri twarisiwa emisaveni hinkwayo.” (Eks. 9:
14. (a) Eku heleni ka va-1920, xana vanhu va Xikwembu va twisise yini? (b) Ku twisisa loku kumiweke hi Swichudeni swa Bibele ku ve ni vuyelo byihi eka ntirho wo chumayela? (Nakambe vona bokisi leri nge “ Xivangelo Lexinene Xo Chumayela.”)
14 Eku heleni ka va-1920, vanhu va Xikwembu va twisise nkoka wa leswi Esaya a swi vuleke eka malembe ya kwalomu ka 2 700 lama hundzeke. Malunghana na Yehovha u te: “Xisweswo u rhangele vanhu va wena leswaku u tiendlela vito ro saseka.” (Esa. 63:
15. (a) I yini leswi vamakwerhu va swi kumeke hi va-1930? (b) Xana ku fike nkarhi wa yini?
15 Eku heleni ka va-1930, vamakwerhu va kume ndlela leyinene yo twisisa nkoka wa vito ra Xikwembu, ku nga nhlamuselo leyi nga erivaleni hi ntirho lowu Xikwembu xi va nyikeke wona leswaku va wu endla swin’we ni vutivi lebyi enteke bya malunghana ni mhaka leyi a yi fanele yi lulamisiwa. Kutani sweswi nkarhi wa leswaku Yehovha a nyika malandza yakwe lunghelo ro byarha vito rakwe erivaleni a wu fikile. Leswaku hi vona leswaku sweswo swi te njhani, a hi kambisiseni swiendlakalo swin’wana swa nkarhi lowu hundzeke.
Yehovha A Teka ‘Vanhu Va Vito Rakwe’
16. (a) Xana Yehovha u ri vangamisa hi ndlela yihi leyi xiyekaka vito rakwe? (b) Enkarhini lowu hundzeke, i vamani lava eku sunguleni a va yimela vanhu va Xikwembu?
16 Ndlela leyi xiyekaka leyi Yehovha a vangamisaka vito rakwe ha yona i ku va ni vanhu laha misaveni lava byarhaka vito rakwe. Ku sukela hi 1513 B.C.E. ku ya emahlweni, Vaisrayele a va yimela vanhu va Yehovha. (Esa. 43:
17. Hi rihi kungu leri Sathana a humeleleke eka rona?
17 Kwalomu ka 44 C.E., vadyondzisiwa va Kreste a “va vitaniwa Vakreste hi nkongomiso wa Xikwembu.” (Mint. 11:
18. I yini leswi pfuneke vamakwerhu ku vona leswaku a ku laveka vito lerintshwa?
18 Endzhaku ko veka hlonga ro tshembeka hi 1919, Yehovha u pfune vanhu vakwe leswaku va twisisa ntirho lowu a va aveleke wona leswaku va wu endla. Va hatle va swi xiya leswaku ku chumayela hi yindlu ni yindlu a swi va hambanisa ni Vakreste hinkwavo va mavunwa. Loko va xiye ntiyiso wolowo, a ku nga ri khale va ha ku twisisa leswaku vito ra Swichudeni swa Bibele a ri va faneli hi ku helela. Xikongomelo xa vona lexikulu evuton’wini a ku nga ri ku dyondza Bibele ntsena kambe ni ku chumayela hi Xikwembu, va xixima vito ra xona swin’we ni ku ri vangamisa. Kutani, xana hi rihi vito leri a ri fanela ntirho lowu a va wu endla? Xivutiso xexo xi hlamuriwe hi 1931.
19, 20. (a) Hi xihi xitiviso lexi tsakisaka lexi tivisiweke entsombanweni hi 1931? (b) Xana vamakwerhu va endle yini loko va nyikiwa vito lerintshwa?
19 Hi July 1931, Swichudeni swa Bibele swa kwalomu ka 15 000 swi fike le Columbus, eOhio, le U.S.A., leswaku swi ta va kona entsombanweni. Loko swi vona xiyimiso xa ntsombano, a swi hlamarisiwa hi maletere mambirhi lamakulu lama tsariweke eka xiyimiso. Swin’wana swi ringete ku kumbetela leswaku maletere wolawo ma yimela yini. Kutani, hi Sonto ya July 26, Makwerhu Joseph Rutherford u vule marito man’wana lama nga ni ntikelo lama nge: “Hi rhandza ku tiviwa ni ku vitaniwa hi vito leri nge, timbhoni ta Yehovha.” Hi nkarhi wolowo, hinkwavo lava a va ri kona va twisise nhlamuselo ya maletere wolawo lawa a ya va pfilunganya
20 Loko vayingiseri va twa vito rero va sungule ku huwelela swinene ni ku phokotela mavoko. Xiya-ni-moya xi endle leswaku leswi endlekeke eColumbus swi tiveka emisaveni hinkwayo! Ernest na Naomi Barber va le Australia va hlamusela: “Loko ku phokotela ku pfuma eAmerika, vamakwerhu va le Melbourne va yime hi ku hatlisa va hambeta va phokotela mavoko. A hi nge pfuki hi swi rivarile!” *
Vito Ra Xikwembu Ri Le Ku Vangamisiweni eMisaveni Hinkwayo
21. Xana vito lerintshwa ri wu khumbe njhani ntirho wo chumayela?
21 Vito leri sekeriweke eMatsalweni ra Timbhoni ta Yehovha ri endle leswaku malandza ya Xikwembu ma va ni matimba yo hambeta ma chumayela. Edward na Jessie Grimes, mpatswa lowu nga maphayona wa le United States lowu yeke eka ntsombano lowu veke kona hi 1931 eColumbus, wu te: “Loko hi suka ekaya a hi ri Swichudeni swa Bibele, kambe loko hi vuya se a hi ri Timbhoni ta Yehovha. A hi tsakile leswi se hi nga kuma vito leri hi pfuneke ku vangamisa vito ra Xikwembu xa hina.” Endzhaku ka ntsombano wolowo, Timbhoni tin’wana ti tirhise endlelo lerintshwa ro chumayela. A ti titivisa eka vini va miti hi ku va nyika xikhadana lexi nga ni rungula leri nge: “Ndzi un’wana wa timbhoni ta YEHOVHA leti chumayelaka hi Mfumo wa YEHOVHA Xikwembu xa hina.” Ina, vanhu va Xikwembu a va tinyungubyisa hi ku byarha vito ra Yehovha naswona a va tiyimisele ku tivisa nkoka wa rona ni le tindhawini ta le kule swinene.
“Loko hi suka ekaya a hi ri Swichudeni swa Bibele kambe loko hi vuya se a hi ri Timbhoni ta Yehovha”
22. I yini leswi kombisaka leswaku vanhu va Yehovha va hlawulekile?
22 Ku hundze malembe yo tala Yehovha a susumetele vamakwerhu lava totiweke leswaku va byarha vito rakwe ro hlawuleka. Ku sukela hi 1931, xana Sathana u swi kotile ku endla leswaku swi tika ku hambanisa vanhu va Xikwembu? Xana u endle leswaku swi va tikela vanhu ku hi hambanisa ni va vukhongeri byin’wana? Doo, a nga swi kotanga! Hi hala tlhelo, vito leri nyikiweke vanhu va Xikwembu ri hlawuleke hilaha ku nga heriki. (Hlaya Mikiya 4:5; Malakiya 3:
23. Hi ku ya hi Pisalema 121:5, hi wihi ntiyiso wa nkoka malunghana na Yehovha lowu hi tiyisaka nhlana?
23 Hakunene swi hi tiyisa nhlana ku tiva leswaku Yehovha u ta hi sirhelela eka minhlaselo ya Sathana ya sweswi ni ya le nkarhini lowu taka! (Ps. 121:5) Hi ni xivangelo lexi twalaka xa ku vula marito ya mupisalema hi ku phindha-phindha loyi a tsaleke a ku: “Ra tsaka tiko leri Xikwembu xa rona ku nga Yehovha, vanhu lava a va hlawuleke va va ndzhaka ya yena.”
^ ndzim. 20 Leswaku u kuma vuxokoxoko malunghana ni ndlela leyi xiya-ni-moya lexi a xi tirhisiwa ha yona, vona Ndzima 7, matluka 72-74.
DYONDZA SWO TALA
“Wa Kwetsima, Wa Kwetsima, Wa Kwetsima Yehovha”
Ha yini Bibele yi fanisa ku kwetsima ni ku xonga?


text:
INDONESIA
A Ma Tshikanga Ku Hlengeletana Swin’we
Hi nkarhi wa ku yirisiwa ka ntirho wo chumayela, mavandlha yo tala ma hambete ma hlengeletana swin’we emakaya ya vamakwerhu leswaku ma gandzela. Leswaku ma papalata ku tikokela mahlo, yo tala a ma nga yimbeleli tinsimu ta Mfumo. Tindhawu tin’wana ta minhlangano a ti hlaseriwa hi valawuri kambe hi ntolovelo vamakwerhu a va nga kavanyetiwi.
Hakanyingi vamakwerhu a va tirhisa minkhuvo ya ku hlangana ka maxaka kumbe micato leswaku va khoma tinhlengeletano letikulu. Tagor Hutasoit u ri: “Hakanyingi vatekani a va tsarisa vukati bya vona kutani va kuma mpfumelelo eka maphorisa leswaku va khoma mucato wa vona eka ndhawu leyikulu. Hi nkarhi wa mucato, tinxangwana ta mutekiwa a ti tshama exitejini loko hi hala tlhelo vamakwerhu va ri karhi va nyikela tinkulumo leti sekeriweke eBibeleni.”
Eka nhlengeletano yin’wana phorisa ri landze Tagor exihundleni.
Kutani ri n’wi vutisa ri ku: “Micato yo tala yi heta tiawara timbirhi kumbe tinharhu. Ha yini micato ya n’wina yi teka siku hinkwaro?”
Tagor u ri hlamule a ku: “Vatekani van’wana va ni swiphiqo swo tala kutani va lava ku pfuniwa hi ndzayo leyi humaka eRitweni ra Xikwembu.”
Phorisa ri pfumele hi nhloko kutani ri ku: “Swoleswo swa twala.”
Hikwalaho ka leswi a ku ri ni micato yo tala, hi 1983 vamakwerhu va khome Nhlengeletano ya Xifundzha exitediyamu xa mintlango xa le Jakarta leyi a yi ri ni nhlokomhaka leyi nge, “Vun’we Bya Mfumo.” Vamakwerhu va kwalomu ka 4 000 ni vanhu lava tsakelaka va ve kona eka nhlengeletano leyi naswona vanhu va 125 va khuvuriwile exihundleni loko nongonoko wu nga si sungula. Endzhakunyana, loko ku yirisiwa ka ntirho ku nga ha tinyiki matimba, vamakwerhu va ve ni tinhlengeletano letikulu leyi yin’wana ya tona ku veke ni vanhu vo tlula 15 000.
Ku Aka Hofisi Ya Rhavi Hi Nkarhi Wa Ku Yirisiwa Ka Ntirho
Hi va-1980 na va-1990, hi ku phindhaphindha rhavi ri kombele hulumendhe leswaku yi herisa ku yirisiwa ka ntirho wo chumayela wa Timbhoni ta Yehovha. Nakambe vamakwerhu va le matikweni man’wana va tsalele hulumendhe ya le Indonesia ni vayimeri va yona va lava ku tiva leswaku ha yini Timbhoni ta Yehovha ti yirisiwile eIndonesia. Vatirhelamfumo vo tala a va yima ni mhaka ya leswaku ku yirisiwa loku ku herisiwa, kambe Vakongomisi va Vukreste eTikweni a va nga yimi na yona mhaka leyi.
Hi 1990, vamakwerhu va teke xiboho xa leswaku va ta aka hofisi ya rhavi leyintshwa endhawini leyi nga exihundleni. Hi lembe rolero, Huvo leyi Fumaka yi nyike mpfumelelo wa ku xaviwa ka ndhawu yoleyo leyi nga ekusuhi ni le Bogor, ku nga xidorobana lexi nga kwalomu ka 40 wa tikhilomitara edzongeni wa Jakarta. Hambiswiritano, vamakwerhu va kwalaho vo hlayanyana a va ri ni vuswikoti byo aka. Kambe xana muako lowu, lowuntshwa a wu ta akiwa njhani?
Nhlamulo yi te yi huma eka vamakwerhu va le matikweni yo hambanahambana. Hofisi yo aka ya le Brooklyn ni Hofisi ya Vunjhiniyara ya Xifundzha ya le Australia yi nyike vamakwerhu mpfampfarhuto wa ndlela leyi a va ta aka ha yona. Vatirhi va ku tirhandzela va kwalomu ka 100 va le matikweni yo hambanahambana va pfunetile eka tsima ro aka ra malembe mambirhi.
Hosea Mansur, makwerhu la nga Muindonesia loyi a a vulavurisana ni vatirhelamfumo vo hambanahambana hi swa ntirho u te: “Loko vatirhelamfumo va Mamoslem va vona letere leri sungulaka vito swin’we ni leri sungulaka xivongo xa mina ku nga H.M. eka gondolo ra mina, a va ehleketa leswaku H a yi yimela ‘Hājjī’ ku nga xithopo xa xiyimo xa le henhla lexi a xi nyikiwa munhu loyi a hlelaka maendzo yo hlawuleka yo ya eMecca. Xisweswo va ndzi khome hi ndlela ya xichavo. Sweswo swi endle leswaku swi olova ku hlela ntirho wo aka.”
Muako lowuntshwa wa rhavi wu nyiketeriwe hi July 19, 1996. John Barr, xirho xa Huvo leyi Fumaka u nyikele nkulumo ya ku nyiketeriwa ka muako wolowo. Vanhu va 285 lava a va ri kona a va katsa vayimeri va rhavi va 118 ni lava a va ri varhumiwa lava humaka ematikweni yo tala swin’we ni swirho swa ndyangu wa Bethele wa le Indonesia swa 59. Eka masiku mambirhi lama landzeleke ku ve ni vanhu va 8 793 eka Nhlengeletano ya Xifundzha ya le Jakarta leyi a yi ri ni nhlokomhaka leyi nge, “Varhumiwa Va Ku Rhula Ka Xikwembu.”
Yehovha A Kutsula Vanhu Vakwe
Hi 1998, Soeharto (Suharto), loyi a veke Presidente ya le Indonesia nkarhi wo leha u chike exitulwini, leswi endleke leswaku ku va ni hulumendhe leyintshwa. Kutani vamakwerhu va tirhe hi matimba leswaku ku herisiwa ku yirisiwa ka ntirho wo chumayela.
Loko Matsalana wa Timhaka ta Matiko Mambe, Nkulukumba Djohan Effendi a endzele eNew York hi 2001 u fike a valanga eBethele ya le Brooklyn kutani a hlangana ni swirho swinharhu swa Huvo leyi Fumaka. U tsakisiwe hileswi a swi voneke naswona u swi xiyile leswaku Timbhoni ta Yehovha ti ni ndhuma leyinene emisaveni hinkwayo. Nkulukumba Effendi u seketele mhaka ya ku herisa ku yirisiwa ka ntirho wo chumayela kambe u vule leswaku xiboho a xi ta tekiwa hi gqwetankulu ra le Indonesia, ku nga Nkulukumba Marzuki Darusman.
Nakambe gqwetankulu ri yime ni mhaka ya ku herisa ku yirisiwa ka ntirho wo chumayela kambe vatirhelamfumo va tihanyi va le ndzawulweni ya rona a va ri ni ntshembo wa leswaku ku nga ri khale u ta siviwa. Eku heteleleni, hi June 1, 2001, Tagor Hutasoit u vitaniwe ehofisini ya gqwetankulu. Tagor u ri: “Ehofisini yoleyo eka malembe ya 25 lama hundzeke, ndzi nyikiwe xiviko xa leswaku ntirho wa Timbhoni ta Yehovha wu yirisiwile. Kambe hi siku leri a ku ri ro hetelela leswaku gqwetankulu a va ehofisini, u ndzi nyike xiviko xa leswaku ku yirisiwa ka ntirho wo chumayela ku herisiwile.”
Hi March 22, 2002, nhlengeletano ya Timbhoni ta Yehovha ya le Indonesia yi tsarisiwe ximfumo eka Ndzawulo ya Timhaka ta Vukhongeri. Mukongomisinkulu wa ndzawulo u byele vayimeri va rhavi a ku: “Ku tsarisiwa loku a ku mi nyiki lunghelo ro gandzela hi ku ntshunxeka. Kambe ntshunxeko wolowo wu huma eka Xikwembu. Leswi swi kombisa leswaku vukhongeri bya n’wina byi tiveka ximfumo eka hulumendhe. Sweswi mi ni lunghelo leri fanaka ni ra vukhongeri byin’wana naswona hulumendhe yi ta mi korhokela.”


text:
Xana Wa Yi Tlangela Ndzhaka Ya Wena Ya Moya?
“Hi amukele moya lowu humaka eka Xikwembu, leswaku hi ta tiva swilo leswi Xikwembu xi hi nyikeke swona hi musa.”—1 KOR. 2:12.
1. Hi wahi marito lawa vanhu va toloveleke ku ma vula?
VANHU vo tala va tshame va twa ku vuriwa marito lama nge: ‘Swilo leswi u nga na swona u tala ku swi tlangela loko se u nga ha ri na swona.’ Xana u tshame u titwa hi ndlela yoleyo? Loko munhu a ve ni swilo swo karhi ku sukela loko a ha ri ntsongo, u tala ku nga swi teki swi ri swa nkoka ngopfu. Hi xikombiso, munhu loyi a kuleleke endyangwini lowu fuweke a nga ha swi teka swi nga ri swa nkoka swo tala swa swilo leswi a nga na swona. Ni vantshwa va nga ha va va nga swi twisisi hi ku helela swilo leswi hakunene swi nga swa nkoka evuton’wini hikwalaho ko pfumala ntokoto.
2, 3. (a) I yini leswi vantshwa lava nga Vakreste va faneleke va swi papalata? (b) I yini leswi nga hi pfunaka leswaku hi yi teka yi ri ya nkoka ndzhaka ya hina ya moya?
2 Loko wa ha ri muntshwa kumbe u ri emalembeni ya va-20, i yini leswi swi nga swa nkoka eka wena? Vanhu vo tala emisaveni va rhangisa swilo leswi vonakaka evuton’wini—ku hola mali yo tala, yindlu yo saseka kumbe switirhisiwa leswi swa ha ku nghenaka swa thekinoloji. Hambiswiritano, loko hi karhateka ngopfu hi swilo sweswo ntsena, hi kayivela nchumu wa nkoka, ku nga rifuwo ra moya. Lexi twisaka ku vava, namuntlha vanhu va timiliyoni a va na mhaka na rona. N’wina vantshwa lava kurisiweke hi vatswari lava nga Vakreste, mi fanele mi tivonela leswaku mi nga tshuki mi yi teka yi nga ri ya nkoka ndzhaka ya n’wina ya moya. (Mat. 5:3) Loko mi yi teka yi nga ri ya nkoka ku ta va ni vuyelo byo biha lebyi nga ha mi twisaka ku vava vutomi bya n’wina hinkwabyo.
3 Kambe mi nga swi kota ku swi papalata sweswo. I yini leswi nga mi pfunaka leswaku mi yi teka yi ri ya nkoka ndzhaka ya n’wina ya moya? A hi kambisiseni swikombiso swin’wana swa le Bibeleni leswi nga hi pfunaka ku vona leswaku ha yini ku ri vutlhari ku teka ndzhaka ya hina ya moya yi ri ya nkoka. Swikombiso leswi hi nga ta swi kambisisa a swi nge pfuni vantshwa ntsena, kambe swi ta pfuna ni Mukreste un’wana ni un’wana leswaku a yi teka yi ri ya nkoka ndzhaka ya yena ya moya.
A VA NGA YI TEKI YI RI YA NKOKA NDZHAKA YA VONA YA MOYA
4. Samuwele wo Sungula 8:1-5 yi va hlamusela njhani vana va Samuwele va majaha?
4 Ku ni vanhu van’wana lava boxiweke eBibeleni lava kumeke ndzhaka ya moya kambe va nga yi tekangiki yi ri ya nkoka. Sweswo swi humelerile endyangwini wa muprofeta Samuwele, loyi a tirheleke Yehovha ku sukela loko a ha ri ntsongo naswona a a ri ni vuxaka lebyinene ni Xikwembu. (1 Sam. 12:1-5) Samuwele u veke xikombiso lexinene lexi Yuwele na Abiya, vana vakwe va majaha a va fanele va xi tekelerile. Kambe, a va xi tekanga xi ri xa nkoka naswona va endle swilo swo biha. Bibele yi hi byela leswaku ematshan’weni ya leswaku va fana ni tata wa vona, ‘va soholote vuavanyisi.’—Hlaya 1 Samuwele 8:1-5.
5, 6. Ku humelele yini hi vana va majaha va Yosiya ni ntukulu wa yena?
5 Ku endleke leswi fanaka ni hi vana va majaha va Hosi Yosiya. Yosiya u veke xikombiso lexinene ngopfu hi ku gandzela Yehovha. Loko buku ya Nawu wa Xikwembu yi kumiwile naswona yi hlayeriwe Yosiya, u endle matshalatshala lamakulu leswaku a landzela swileriso swa Yehovha. U herise vugandzeri bya swifaniso ni vungoma etikweni a tlhela a khutaza vanhu leswaku va yingisa Yehovha. (2 Tih. 22:8; 23:2, 3, 12-15, 24, 25) Vana vakwe va majaha a va kume ndzhaka ya moya. Hi ku famba ka nkarhi vana vakwe vanharhu va majaha ni ntukulu wakwe un’we va ve tihosi, kambe a nga kona ni un’we eka vona loyi a tlangeleke ndzhaka yoleyo.
6 Yowohazi n’wana wa Yosiya u n’wi tlhandlamile a va hosi, kambe u ‘endle swo biha ematihlweni ya Yehovha.’ U fume tin’hweti tinharhu ntsena ivi Faro wa le Egipta a n’wi pfalela ekhotsweni naswona Yowohazi u fele evuhlongeni. (2 Tih. 23:31-34) Makwavo wakwe Yoyakimi u fume malembe ya 11 endzhaku ka yena. Na yena a a nga yi teki yi ri ya nkoka ndzhaka leyi a yi kumeke eka tata wa yena. Hikwalaho ka swiendlo swo biha swa Yoyakimi, Yeremiya u profetile malunghana na yena a ku: “U ta lahliwa ku fana niloko ku lahliwa mbhongolo ya xinuna.” (Yer. 22:17-19) Van’wana lava tlhandlameke Yosiya i n’wana wakwe Sedekiyasi ni ntukulu wakwe Yoyakini, lava na vona va endleke swilo swo biha; va hlawule ku ka va nga xi landzeli xikombiso lexinene xa Yosiya.—2 Tih. 24:8, 9, 18, 19.
7, 8. (a) Solomoni u tlange hi ndzhaka ya yena ya moya hi ndlela yihi? (b) Hi nga dyondza yini eka swikombiso swa le Bibeleni swa vanhu lava tlangeke hi ndzhaka ya vona ya moya?
7 Solomoni a a ri hosi leyi dyondzeke swo tala eka tata wa yena, Davhida. Hambileswi Solomoni a dyondzeke ntiyiso ku sukela evutsongwanini, hi ku famba ka nkarhi a a nga ha yi tlangeli ndzhaka ya yena ya moya. “Loko Solomoni a dyuhele, vasati vakwe va voyamisa mbilu yakwe leswaku yi landzela swikwembu swin’wana; mbilu yakwe a yi nga ha hetisekanga eka Yehovha Xikwembu xakwe, ku hambana ni mbilu ya Davhida tata wakwe.” (1 Tih. 11:4) Hikwalaho, Solomoni a a nga ha amukeleki emahlweni ka Yehovha.
8 Vavanuna lava hinkwavo a va ri ni lunghelo ro tiva Yehovha ni ku endla leswi nga swinene, kambe lexi twisaka ku vava, va tlange hi lunghelo rolero. Hambiswiritano, vantshwa van’wana eminkarhini ya Bibele a va yi teka yi ri ya nkoka ndzhaka ya vona ya moya, hilaha swi nga hakona namuntlha. A hi kambisiseni swikombiso swin’wana leswinene swa vantshwa leswi vantshwa lava nga Vakreste va nga swi tekelelaka.
A VA YI TEKA YI RI YA NKOKA NDZHAKA YA VONA YA MOYA
9. Vana va Nowa va majaha va hi vekele xikombiso lexinene hi ndlela yihi? (Vona xifaniso lexi nga eku sunguleni ka xihloko lexi.)
9 Vana va Nowa va majaha va hi vekele xikombiso lexinene. Tata wa vona u lerisiwe ku aka ngalava ni ku tlhela a nghenisa vandyangu wa yena eka yona. A swi kanakanisi leswaku vana va Nowa va swi teke swi ri swa nkoka ku endla ku rhandza ka Yehovha. Va fanele va tirhisane ni tata wa vona. Hi ku famba ka nkarhi, va n’wi pfune ku aka ngalava naswona loko yi herile va nghene endzeni ka yona. (Gen. 7:1, 7) A va ri ni xikongomelo xihi? Genesa 7:3 yi vula leswaku va nghenise swiharhi endzeni ka ngalava leswaku va “londzovota vana va swona va hanya ehenhla ka vuandlalo bya misava hinkwayo.” Vanhu na vona va ponile. Hikwalaho ka leswi vana va Nowa va tekeke ndzhaka leyi va yi kumeke eka tata wa vona yi ri ya nkoka, va ve ni lunghelo ro pfuneta eku poniseni ka rixaka ra vanhu va tlhela va vuyetela vugandzeri bya ntiyiso emisaveni leyi basisiweke.—Gen. 8:20; 9:18, 19.
10. Majaha ya mune ya Vaheveru ma swi kombise njhani leswaku a ma yi teka yi ri ya nkoka ndzhaka ya wona ya moya loko ma ri eBabilona?
10 Endzhaku ka madzana ya malembe, majaha ya mune ya Vaheveru ma kombise leswaku a ma swi tiva leswi a swi ri swa nkoka hakunene. Hananiya, Mixayele, Azariya na Daniyele va yisiwe eBabilona hi 617 B.C.E. A va ri timpohlo va tlhela va tlhariha, naswona a swi ta va swi va oloverile ku hanya hi ndlela leyi a ku hanyiwa ha yona eBabilona. Kambe a va endlanga tano. Swiendlo swa vona swi kombise leswaku a va nga yi rivalanga ndzhaka ya vona, ku nga swilo leswi a va dyondzisiwe swona. Majaha lawa ya mune ma katekisiwile swinene hileswi ma nga swi rivalangiki leswi ma dyondzisiweke swona loko ma ha ri matsongo.—Hlaya Daniyele 1:8, 11-15, 20.
11. Vanhu van’wana va vuyeriwa njhani eka swilo leswi Yesu a swi dyondzeke?
11 Yesu a a ri xikombiso lexikulu xa vanhu lava kombiseke leswaku va yi teka yi ri ya nkoka ndzhaka ya vona ya moya. U dyondze swilo swo tala eka Tata wakwe naswona a a swi teka swi ri swa nkoka swinene. Sweswo swi tikombe eka marito lawa a tshameke a ma vula lama nge: “Ndzi vulavula swilo leswi hilaha Tatana a ndzi dyondziseke hakona.” (Yoh. 8:28) Naswona a a swi tsakela leswaku vanhu van’wana va vuyeriwa eka leswi a swi dyondzeke. U byele mintshungu a ku: “Ni le ka miti yin’wana ndzi fanele ku vula mahungu lamanene ya mfumo wa Xikwembu, hikuva hi swona leswi ndzi rhumeriweke swona.” (Luka 4:18, 43) U pfune vayingiseri va yena leswaku va vona xilaveko xa ku nga “[vi] xiphemu xa misava,” leyi yi nga yi tekiki yi ri ya nkoka ndzhaka ya moya.—Yoh. 15:19.
YI TEKE YI RI YA NKOKA NDZHAKA YA WENA YA MOYA
12. (a) Xana 2 Timotiya 3:14-17 yi tirha njhani eka vantshwa vo tala namuntlha? (b) Hi swihi swivutiso leswi vantshwa lava nga Vakreste va faneleke va tivutisa swona?
12 Ku fana ni majaha lawa hi buleke ha wona, na wena u nga ha va u kurisiwe hi vatswari lava tinyiketeleke eka Yehovha Xikwembu. Loko swi ri tano, leswi Matsalwa ma swi vulaka malunghana na Timotiya swi nga ha tirha ni le ka wena. (Hlaya 2 Timotiya 3:14-17.) Vatswari va wena hi vona va ku ‘dyondziseke’ hi Xikwembu xa ntiyiso ni ndlela leyi u nga xi tsakisaka ha yona. Va nga ha va va sungule ku ku dyondzisa ku sukela loko wa ha ri ricece. Entiyisweni leswi swi nga ha va swi ku pfunile “ku ku tlharihisa leswaku u ta pona hi ripfumelo mayelana na Kreste Yesu,” swi tlhela swi ku pfuna leswaku u “hlomisiwa hi ku helela” entirhweni wa Xikwembu. Kutani ku tlakuka xivutiso xa nkoka lexi nge, Xana u ta yi teka yi ri ya nkoka ndzhaka ya wena? Swi nga ha lava leswaku u tikambela. Tivutise swivutiso leswi nge: ‘Xana ndzi titwa njhani hi ku va xiphemu xa timbhoni to tshembeka ta khale? Xana ndzi titwa njhani hi ku va exikarhi ka vanhu vatsongo lava nga kona namuntlha lava tiviwaka hi Xikwembu? Xana ndza swi xiya leswaku i lunghelo ro hlawuleka ni lerikulu ku tiva ntiyiso?’
13, 14. Hi wihi ndzingo lowu vantshwa van’wana lava nga Vakreste va langutanaka na wona, kambe ha yini ku nga ri vutlhari ku pfumela ku hluriwa hi wona? Nyika xikombiso.
13 Vantshwa van’wana lava kurisiweke hi vatswari lava nga Vakreste va nga ha va va nga swi voni leswaku ku ni ku hambana lokukulu exikarhi ka paradeyisi ya hina ya moya ni misava ya Sathana. Van’wana va kale va ringeka va lava ku twa leswaku swi njhani ku va munhu wa misava. Kambe, xana u nga tihoxa emahlweni ka movha leyi nga eku fambeni leswaku u vona loko u ta vaviseka kumbe ku fa? Sweswo ku ta va ku ri vuphukuphuku! Hilaha ku fanaka, a swi bohi leswaku hi kala hi famba “endleleni leyi yaka exidziveni . . . xa manyala” emisaveni leyi leswaku hi ta tiva leswaku yi nga hi twisa ku vava ku fikela kwihi.—1 Pet. 4:4.
14 Gener, loyi a tshamaka eAsia u kuriseriwe endyangwini wa Vakreste. U khuvuriwe loko a ri ni malembe ya 12. Hambiswiritano, loko se a ri emalembeni ya kondlo-a-ndzi-dyi u ringekile leswaku a hanya hi tindlela ta misava. U ri: “A ndzi lava ku kuma ‘ntshunxeko’ lowu nga kona emisaveni.” Gener u sungule ku hanya vutomi bya mikoka yimbirhi. Loko a ri ni malembe ya 15, u tekelele mahanyelo man’wana ya vanghana vakwe vo biha. A a nwa a tlhela a rhuketela ku fana na vona. Hakanyingi Gener a a vuya nivusiku ekaya, endzhaku ka loko a tlange mintlango leyi nga ni madzolonga ya le ka khompyuta ni vanghana va yena. Hambiswiritano, loko nkarhi wu ri karhi wu famba u sungule ku swi xiya leswaku swilo leswi a a swi endla a swi nga n’wi tiseli ntsako. A a titwa a nga pfuni nchumu. U vule leswi landzelaka malunghana ni ku tlhelela ka yena evandlheni: “Ndza ha langutana ni miringo yo tala, kambe vuxaka bya mina na Yehovha hi byona bya nkoka eka mina.”
15. I yini leswi hinkwerhu hi faneleke hi anakanya ha swona, ku nga khathariseki leswaku hi kurisiwe hi vatswari lava nga Vakreste kumbe lava nga riki Vakreste?
15 Ku ni vantshwa van’wana lava hlanganyelaka lava kurisiweke hi vatswari lava nga riki Vakreste. Loko u ri un’wana wa vona, anakanya hi lunghelo lerikulu leri u nga na rona sweswi hikuva u tiva Muvumbi u tlhela u n’wi tirhela. Ku ni vanhu va tibiliyoni emisaveni. Hikwalaho, i nkateko lowukulu ku va exikarhi ka vanhu lava Yehovha hi musa a va kokeleke eka yena ni lava a va endleke va tiva ntiyiso wa Bibele. (Yoh. 6:44, 45) I munhu un’we ntsena eka vanhu van’wana ni van’wana va 1 000 lava hanyaka namuntlha loyi a nga ni vutivi lebyi kongomeke bya ntiyiso, naswona wena u un’wana wa vona. Xana leswi a swi fanelanga swi hi tsakisa, ku nga khathariseki leswaku hi wu dyondze njhani ntiyiso? (Hlaya 1 Vakorinto 2:12.) Gener u ri: “Loko ndzi anakanya hi swona ndzi khomiwa hi ku chava lokukulu. Ndzo va mani mina leswaku ndzi tiviwa hi Yehovha, N’wini wa vuako hinkwabyo?” (Ps. 8:4) Makwerhu un’wana wa xisati loyi a tshamaka endhawini yoleyo u te: “Swichudeni swa tinyungubyisa swinene loko mudyondzisi wa swona a swi tiva. Hakunene i lunghelo lerikulu ku tiviwa hi Yehovha, Muleteri Lonkulu!”
XANA U TA ENDLA YINI?
16. Hi xihi xiboho xa vutlhari lexi vantshwa lava nga Vakreste va faneleke va xi endla namuntlha?
16 Loko u anakanya hi lunghelo lerikulu leri u nga na rona, ha yini u nga tiyimiseli swinene ku va exikarhi ka vanhu va nga ri vangani lava tivekeleke tipakani to tirhela Yehovha? Loko u endla tano, u ta va u landzela xikombiso xa malandza ya Xikwembu yo tshembeka ya le nkarhini lowu hundzeke. Sweswo i vutlhari ku ri ni ku landzela vantshwa vo tala lava tlangaka hi vutomi bya vona naswona va nga riki na vumundzuku lebyinene.—2 Kor. 4:3, 4.
17-19. I yini leswi nga ku pfunaka leswaku u va ni langutelo lerinene hi ku va la hambaneke ni misava?
17 Entiyisweni, sweswo a swi vuli swona leswaku ku va la hambaneke ni misava swi ta olova minkarhi hinkwayo. Hambiswiritano, loko hi anakanya hi swona, hi ta va hi tlharihile loko hi va lava hambaneke na yona. Hi xikombiso: Anakanya hi mutlangi wa Tiolimpiki. A swi kanakanisi leswaku u fanele a va munhu loyi a hambaneke ni tintangha takwe leswaku a fikelela pakani yakwe. Kumbexana u ta boheka ku papalata swilo swo tala leswi nga ta n’wi dyela nkarhi ni leswi nga n’wi kavanyetaka, leswi nga ta hunguta nkarhi wakwe wa ku tiletela. Hi hala tlhelo, ku va la hambaneke ni tintangha takwe swi ta endla leswaku a va ni nkarhi wo tala wo tiletela ni wo fikelela pakani yakwe.
18 Vanhu vo tala emisaveni a va anakanyi ngopfu hi vuyelo byo biha lebyi swiendlo swa vona swi nga endlaka leswaku va byi kuma. Loko hi va lava hambaneke ni misava hi tlhela hi papalata mahanyelo yo biha lama nga onhaka vuxaka bya hina na Yehovha, hi ta “khomelela swinene evuton’wini bya xiviri.” (1 Tim. 6:19) Makwerhu wa xisati loyi se ku vulavuriweke ha yena u ri: “Loko u kota ku seketela tidyondzo leti u pfumelaka eka tona, u ta titwa u tsakile. Swi ta kombisa leswaku u ni matimba yo lwisana ni misava ya Sathana. Xa nkoka swinene, u titwa onge hiloko u vona Yehovha Xikwembu a ri karhi a tinyungubyisa hi wena a tlhela a ku n’wayitelela! Hi nkarhi wolowo hi kona u tsakaka hileswi u veke la hambaneke ni misava!”
19 U nga tlangi hi vutomi bya wena hi ku anakanya ntsena hi swilo leswi u nga swi kumaka sweswi. (Ekl. 9:2, 10) Loko u ri muntshwa naswona u anakanyisisa hi xikongomelo xa vutomi ni leswaku swi nga koteka leswaku u hanya hilaha ku nga heriki, xana ku ta va ku nga ri vutlhari ku papalata ku “[famba] hilaha matiko ma fambaka hakona,” kutani u hanya vutomi lebyi nga ni xikongomelo xa xiviri?—Efe. 4:17; Mal. 3:18.
20, 21. I yini leswi hi nga ta swi kuma loko hi endla swiboho leswinene, kambe i yini leswi languteriweke eka hina?
20 Loko hi endla swiboho leswinene, hi ta hanya vutomi lebyi enerisaka sweswi naswona hi ta “dya ndzhaka ya misava”—hi kuma vutomi lebyi nga heriki. Hi ta kuma mikateko yo tala leyikulu leyi hi nga si tshamaka hi anakanya ha yona. (Mat. 5:5; 19:29; 25:34) I ntiyiso leswaku Xikwembu a xi nyiki munhu un’wana ni un’wana mikateko leyi. Ku na leswi xi swi languteleke eka hina. (Hlaya 1 Yohane 5:3, 4.) Kambe i swa nkoka swinene ku xi tirhela hi ku tshembeka sweswi!
21 Mawaku lunghelo lerikulu ra ku va Xikwembu xi hi nyike ndzhaka ya moya! Hi ni vutivi lebyi kongomeke bya Rito ra xona naswona hi wu twisisa kahle ntiyiso malunghana na xona ni swikongomelo swa xona. Hi ni lunghelo ro vitaniwa hi vito ra xona ni ro va Timbhoni ta xona. Xikwembu xa hi tshembisa leswaku xi ta hi pfuna. (Ps. 118:7) Onge hinkwerhu ka hina, lavatsongo ni lavakulu hi nga kombisa leswaku hi yi teka yi ri ya nkoka ndzhaka ya hina hi ku hanya hi ndlela leyi kombisaka leswaku hi navela ku nyika Yehovha “ku vangama . . . hi masiku.”—Rhom. 11:33-36; Ps. 33:12.


text:
A Ndzi Lava Ku Cinca Vutomi Bya Mina
Dmitry u pfuniwile leswaku a cinca vutomi byakwe naswona sweswo swi n’wi tisele ntsako wa xiviri.
DYONDZA SWO TALA
Hi Xihi Xikongomelo Xa Vutomi?
Xana u tshame u tivutisa leswaku, ‘Hi xihi xikongomelo xa vutomi?’ Dyondza ndlela leyi Bibele yi hlamulaka xivutiso xexo.
Hi Xihi Xikongomelo Xa Xikwembu Hi Misava?
Bibele yi hlamusela xivangelo xo va Xikwembu xi tumbuluxe misava, nkarhi lowu ku xaniseka ku nga ta hela ni leswi vumundzuku byi yi khomeleke swona misava ni lava tshamaka eka yona.
Leswi Bibele Yi Swi Vulaka Malunghana Ni Byala
Twana leswaku hi yihi milawu ya Bibele leyi nga ku pfunaka ku ringanisela eka byala.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Tipisalema 116:1-19
116 Ndza swi rhandza, hikuva Yehovha wa ri twa+Rito ra mina ni xikombelo xa mina.+2 Hikuva u rhiye ndleve yakwe eka mina,+Naswona ndzi ta vitana emasikwini ya mina hinkwawo.+3 Mapindza ya rifu ma ndzi rhendzerile+Ni swiyimo leswi karhataka swa Sheol swi ndzi kumile.+Ndzi hambeta ndzi kuma maxangu ni gome.+4 Kambe ndzi hambete ndzi vitana vito ra Yehovha:+“Oho Yehovha, ponisa moya-xiviri wa mina!”+5 Yehovha u ni nsovo ni ku lulama;+Xikwembu xa hina hi xona lexi kombisaka tintswalo.+6 Yehovha u rindza lava nga riki na ntokoto.+A ndzi endliwe xisiwana, kambe u ndzi ponisile.+7 Vuyela endhawini ya wena yo wisela eka yona, Wena moya-xiviri wa mina,+Hikuva Yehovha u endle hi ndlela leyi faneleke eka wena.+8 Hikuva u ponise moya-xiviri wa mina eku feni,+Tihlo ra mina emihlotini, nenge wa mina eku khunguvanyekeni.+9 Ndzi ta famba+ emahlweni ka Yehovha ematikweni ya lava va hanyaka.+10 A ndzi ri ni ripfumelo,+ hi yona mhaka leyi ndzi vulavuleke.+Mina a ndzi xaniseke ngopfu.11 Mina, loko ndzi tshukile, ndzi te:+“Munhu un’wana ni un’wana i muhembi.”+12 Xana ndzi ta tlherisela yini eka Yehovha+Hikwalaho ka hinkwaswo leswi pfunaka leswi a ndzi endleleke swona?+13 Ndzi ta teka xinwelo xa ku ponisiwa lokukulu,+Naswona ndzi ta vitana vito ra Yehovha.+14 Switshembiso leswi hlambanyiweke ndzi ta swi hetisisa eka Yehovha,+Ina, emahlweni ka vanhu vakwe hinkwavo.15 I ka risima ematihlweni ya YehovhaKu fa ka lavo tshembeka vakwe.+16 Oho, Wena Yehovha,+Hikuva ndzi nandza wa wena.+Ndzi nandza wa wena, n’wana wa hlonga ra wena ra xisati.+U ntshunxe switsimbo swa mina.+17 Ndzi ta ku endlela xitlhavelo xa ku nkhensa,+Naswona ndzi ta vitana vito ra Yehovha.+18 Switshembiso swa mina leswi hlambanyiweke ndzi ta swi hetisisa eka Yehovha,+Ina, emahlweni ka vanhu vakwe hinkwavo,+19 Eswivaveni swa yindlu ya Yehovha,+Exikarhi ka wena, Wena Yerusalema.+Dzunisani Yah!+


text:
U Nga Va Ni Ndyangu Lowu Tsakeke
U nga va ni ndyangu lowu tsakeke hi ku va u tirhisa milawu ya le Bibeleni
Xingheniso
U nga va ni vukati ni ndyangu leswi tsakeke loko u tirhisa swiringanyeto swa Bibele leswi nga eka broxara leyi.
XIYENGE 1
Titshege Hi Xikwembu Leswaku U Va Ni Vukati Lebyi Tsakisaka
Ku tirhisa swivutiso swimbirhi swo olova swi nga ku pfuna leswaku u antswisa vukati bya wena.
XIYENGE 2
Tshembeka Eka Nkataku
Xana swi kona swin’wana leswi hi faneleke hi tshembeka eka swona evukatini ku tlula ku papalata vuoswi?
XIYENGE 3
Ndlela Yo Lulamisa Swiphiqo
Maendlelo lama faneleke ma nga endla leswaku vukati byi tiya ni ku tsakisa kumbe byi tsana ni ku nga tsakisi.
XIYENGE 4
Ndlela Yo Tirhisa Mali
Xana ku tshembeka ku pfuna yini?
XIYENGE 5
Ndlela Yo Va Ni Ku Rhula Ni Maxaka Ya Wena
U nga va xixima vatswari va wena handle ko hoxa vukati bya wena ekhombyeni.
XIYENGE 6
Ndlela Leyi Vana Va Nga Byi Cincaka Ha Yona Vukati
Xana ku va ni n’wana swi nga endla leswaku vuxaka bya n’wina byi tiya swinene?
XIYENGE 7
Ndlela Yo Dyondzisa N’wana Wa Wena
Ku tshinya swi katsa swo tala ku tlula ku veka milawu ni ku xupula.
XIYENGE 8
Loko Mi Weriwa Hi Khombo
Kuma mpfuno lowu u wu lavaka.
XIYENGE 9
Gandzelani Yehovha Tanihi Ndyangu
Mi nga byi tsakela njhani vugandzeri bya n’wina bya ndyangu swinene?


text:
DYONDZO 21
Bethele I Yini?
Hi Xiheveru vito leri nge, Bethele ri vula “Yindlu ya Xikwembu.” (Genesa 28:17, 19) Vito leri ra yi fanela miako leyi akiweke hi Timbhoni ta Yehovha emisaveni hinkwayo laha eka yona ku kongomisiwaka ni ku seketela ntirho wo chumayela. Huvo leyi Fumaka yi tirha entsindza wa misava hinkwayo wa Timbhoni ta Yehovha eXifundzheni-nkulu xa New York, le U.S.A. naswona yi langutela mintirho hinkwayo leyi endliwaka emarhavini ematikweni yo tala. Tanihi ntlawa, lava tirhaka kwalaho va vitaniwa ndyangu wa Bethele. Ku fana ni ndyangu va tirha, va dya ni ku dyondza swin’we Bibele hi vun’we.—Pisalema 133:1.
Lava tirhaka eBethele va tirha hi ku tinyiketela. Ekaya rin’wana ni rin’wana ra Bethele ku ni Vakreste va xinuna ni va xisati lava tinyiketeleke leswaku va endla ku rhandza ka Xikwembu ni ku rhangisa Mfumo wa xona nkarhi hinkwawo. (Matewu 6:33) A ku na loyi a holeriwaka kambe hinkwavo va nyikiwa makamara, swakudya ni mali yitsongo leswaku va ta kota ku khathalela swilaveko swa vona. Un’wana ni un’wana eBethele u ni ntirho lowu a wu endlaka. Van’wana va tirha ehofisini, ekhixini, laha ku gandliseriwaka tibuku, ku basisa tindlu, laha ku hlantsweriwaka kona, endhawini yo lunghisa swilo ni mintirho yin’wana.
I ndhawu leyi vatirhi va kona va tshamaka va khomekile hi ku seketela ntirho wa Mfumo. Xikongomelo-nkulu xa Bethele yin’wana ni yin’wana i ku endla leswaku ntiyiso wa Bibele wu fikelela vanhu vo tala hilaha swi nga kotekaka hakona. Ni broxara leyi yi kandziyisiwe kona. Yi tsariwe hi ku kongomisiwa hi Huvo leyi Fumaka, yi rhumeriwa hi ku tirhisa khompyuta eka mintlawa ya vahundzuluxeri va madzana emisaveni hinkwayo, yi kandziyisiwa emichinini leyi nga ni rivilo swinene leyi kumekaka eka Tibethele tin’wana kutani yi rhumeriwa eka mavandlha lama tlulaka 110 000. Eka mintirho hinkwayo leyi endliwaka, mindyangu ya Bethele yi seketela ku endliwa ka ntirho wa xihatla ku tlula hinkwayo, ku nga ku chumayeriwa ka mahungu lamanene.—Marka 13:10.
I vamani lava tirhaka eBethele naswona hi wahi malunghiselelo lawa va endleriweke wona?
Hi wihi ntirho wa xihatla lowu seketeriwaka hi mintirho leyi endliwaka eBethele yin’wana ni yin’wana?
DYONDZA SWO TALA
Vhidiyo: Tsima Ro Chumayela eMisaveni Hinkwayo Ra Timbhoni Ta Yehovha
Vona leswaku ha yini ku katseka tiawara ta tibiliyoni ni madzana ya tindzimi.


text:
MBULAVURISANO | DAVEY LOOS
Mutivi Wa Tikhemikhali Ta Swilo Leswi Hanyaka U Hlamusela Hi Ta Ripfumelo Rakwe
Dok. Davey Loos i mutivi wa tikhemikhali ta swilo leswi hanyaka wa le Belgium. Ku ni nkarhi lowu a a nga pfumeli leswaku ku ni Muvumbi, kambe a a pfumela eka dyondzo ya ku tihundzukela ka swilo. Endzhaku ka nkarhi, u cince mianakanyo yakwe. I yini leswi endleke leswaku a tlhela a kambisisa leswi a pfumelaka eka swona malunghana ni ndlela leyi swilo leswi hanyaka swi veke kona ha yona? Mutsari wa Xalamuka! u vutise Dok. Loos hi ta sayense yakwe ni ta ripfumelo rakwe.
U sungule njhani ku nghenela timhaka ta vulavisisi bya sayense?
Loko ndzi ri eyunivhesiti, ndzi hlawule ku dyondzela tikhemikhali. Ndzi tsakisiwe ngopfu hi tiphrotheyini ni ti-nucleic acid, ku nga timolekhuli leti rharhanganeke swinene eka pulanete ya hina. Hi ku famba ka nkarhi, ndzi tsakisiwe hi swilo leswi timolekhuli tin’wana ti swi endlaka loko ti kuma ku voninga ka dyambu.
Xana a wu pfumela eka Xikwembu?
Ina, a ndzi pfumela eka Xikwembu loko ndza ha ri mufana. Kambe endzhaku ka nkarhi loko se ndzi ri eYunivhesiti ya Khatoliki ya Leuven, ndzi dyondzisiwe leswaku swilo leswi hanyaka swi lo tiendlekela. Tiprofesa ti endle leswaku endlelo leri ri twala ri rharhanganile swinene. Kutani ndzi pfumele leswi ti swi vuleke hikuva a ti ri van’wasayense lava nga ni ntokoto. Eku heteleleni, swi ndzi tikerile ku pfumela leswaku Xikwembu xi kona.
I yini leswi ku susumeteleke ku tlhela u kambisisa ndlela leyi swivumbiwa leswi hanyaka swi veke kona ha yona?
Hi 1999, ndzi hlangane ni munghana loyi hi ngheneke swin’we xikolo, loyi se a a ri Mbhoni ya Yehovha naswona ndzi ye eka wun’wana wa minhlangano ya tona. Nakambe hi nkarhinyana wolowo, Mbhoni yin’wana ya Yehovha yi nghene ekaya ra hina naswona yi siye buku leyi nge Is There a Creator Who Cares About You? *
Xana yi ku tsakisile buku yoleyo?
Ndzi hlamarisiwe hi ndzavisiso lowu enteke lowu yi vulavulaka ha wona. Ndzi sungule ku tivutisa loko hakunene dyondzo ya ku tihundzukela ka swilo yi yi hlamusela kahle ndlela leyi swivumbiwa leswi hi swi vonaka eka ntumbuluko swi vumbekeke ha yona.
Hi swihi swivumbiwa leswi nga eka ntumbuluko leswi ku hlamariseke swinene?
Ntirho wa mina tanihi mutivi wa tikhemikhali ta swilo leswi hanyaka a wu katsa ku dyondza hi ndlela leyi timolekhuli to karhi ta le lwandle leti vuriwaka cyanobacteria ti vumbekeke ha yona, leti nga switsongwatsongwana leswitsongo swinene leswi nga titshegiki hi swivumbiwa swin’wana leswi hanyaka leswaku swi kuma swakudya. Valavisisi van’wana va ehleketa leswaku switsongwatsongwana leswi hi swona swilo swo sungula ku hanya eka pulanete ya hina. Leswi swi kumaka matimba eka ku voninga ka dyambu, swi tirhisa fambiselo rin’wana leri rharhanganeke swinene ra tikhemikhali, leri nga si twisisiwaka hi ku helela, leswaku swi hundzula mati ni khaboni-dayokisayidi swi va swakudya. Ndzi tlhele ndzi hlamarisiwa hi ndlela leyi swi kotaka ha yona ku tirhisa ku voninga koloko hi xitalo.
Matluka na wona ma tirhisa ku voninga ka dyambu leswaku ma endla swakudya. Kutani i yini leswi hlamarisaka hi switsongwatsongwana leswi?
Loko u ya u nghena evuentweni bya lwandle, ku vonakala ku ya ku hunguteka. Kutani ti-cyanobacteria leti hanyaka kwalaho ti fanele ti hlengeleta matimba ya ku vonakala lawa ti ma kumaka naswona sweswo ti swi endla hi ku tirhisa swilo leswi rharhanganeke ngopfu leswi vuriwaka antennae. Matimba wolawo lama hlengeletiweke ma hundziseriwa etindhawini leti ma hundzulaka swakudya, laha hinkwawo ka wona ma tirhisiwaka hi xitalo. Ndlela leyi xitsongwatsongwana lexi xi hlengeletaka miseve ya dyambu ya ku vonakala ha yona yi naveriwe ni hi vaendli va tibodo leti tswongaka miseve ya dyambu leyi endlaka gezi. Entiyisweni, swinchinana leswi hundzulaka miseve ya dyambu yi va gezi leswi nga endzeni ka tibodo teto a swi nyawuli loko swi pimanisiwa ni fambiselo leri nga endzeni ka xitsongwatsongwana xexo emhakeni yo londzovota gezi.
Xana sweswo swi ku susumetele ku gimeta hi ku yini?
Ndzi ehlekete hi vanjhiniyara lava ringetaka ku kopa mafambiselo lama hlamarisaka lama nga eka swivumbiwa leswi hanyaka kutani ndzi fikelele xiboho xa leswaku swilo leswi hanyaka swi fanele swi vumbiwe hi Xikwembu
Ndzi ehlekete hi vanjhiniyara lava ringetaka ku kopa mafambiselo lama hlamarisaka lama nga eka swivumbiwa leswi hanyaka kutani ndzi fikelele xiboho xa leswaku swilo leswi hanyaka swi fanele swi vumbiwe hi Xikwembu. Kambe ripfumelo ra mina a ri nga sekeriwanga ntsena eka swilo leswi ndzi swi dyondzeke eka sayense. A ri sekeriwe ni le ka dyondzo leyi enteke ya Bibele.
I yini leswi ku khorwiseke leswaku Bibele yi tsariwe hi Xikwembu?
Swin’wana swa swilo swo tala leswi ndzi khorwiseke a ku ri ku hetiseka hi ku helela ka vuprofeta bya Bibele. Hi xikombiso, Esaya u hlamusele hi vuenti hi ta ku fa ni ku lahliwa ka Yesu ka ha sale malembe-xidzana yo tala leswaku a velekiwa. Ha swi tiva leswaku vuprofeta lebyi byi tsariwe emahlweni ko va Yesu a fa hikuva Buku-nsongwa ya Esaya leyi kumiweke eQumran, yi kopiwe kwalomu ka malembe ya dzana emahlweni ko va Yesu a velekiwa.
Vuprofeta byebyo byi ri: “Xilahlo xakwe u ta xi endla swin’we ni xa lavo homboloka, ni ntlawa wa lava fuweke eku feni kakwe.” (Esaya 53:9, 12) Lexi hlamarisaka hileswaku Yesu u dlayiwe ni swigevenga kambe u lahliwe esirheni ra ndyangu lowu fuweke. Lexi ko va xin’wana xa swikombiso swo tala swa vuprofeta lebyi ndzi khorwiseke leswaku Bibele yi huhuteriwe hi Xikwembu. (2 Timotiya 3:16) Hi ku famba ka nkarhi ndzi ve Mbhoni ya Yehovha.
Ha yini u tsakela ku va Mbhoni ya Yehovha?
Ripfumelo ra hina a ri ti honisi timhaka leti nga ntiyiso ta sayense
Hikuva ripfumelo ra hina a ri ti honisi timhaka leti nga ntiyiso ta sayense. Nakambe milawu leyi hi kongomisaka yi sekeriwe eBibeleni hi ku helela. Leswi ndzi nga Mbhoni ya Yehovha, ndzi tsakela ku byela van’wana hi rungula leri chavelelaka ra Bibele ni ku va pfuna leswaku va kuma tinhlamulo ta swivutiso swa vona. ▪
^ ndzim. 9 Yi kandziyisiwe hi Timbhoni ta Yehovha.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Yobo 28:1-28
28 “Hakunene yi kona ndhawu leyi silivhere yi kumekaka eka yonaNi ndhawu leyi va tengisaka nsuku eka yona;+2 Nsimbi yi tekiwa entshurini wunene+Naswona koporo yi chuluriwa yi huma eribyeni.3 Xi veke makumu ya munyama;Xi lavisisa ku fika emukumu hinkwawo+Xi lavisisa ribye eku dzwihaleni ni le ndzhutini lowukulu.4 Xi cele khele ekule ni laha vanhu va luveleke kona,+Etindhawini leti rivariweke, leti nga ekule ni milenge;Vanhu van’wana va nyama va hojomerile, va ncikinya.5 Loko ku ri misava, swakudya swi huma eka yona;+Kambe endzeni ka yona, yi tlhengusiwile ku fana niloko yi tlhengusiwe hi ndzilo.6 Maribye ya yona i ndhawu ya safiri,+Naswona yi ni swiphemu swa nsuku.7 Ndlela—leyi ku nga riki na nyenyana leyi dyaka nyama,+ leyi yi yi voneke,Hambi ku ri tihlo ra mangatlu+ a ri yi vonanga.8 Swivandzana leswikulu a swi yi kandziyelanga yi gandleka;Xinghalana a xi kandziyanga ehenhla ka yona.9 Xikwembu xi tshambulutele voko ra xona ehenhla ka ribye ro tiya;Xi wise tintshava ku suka etimitswini ta tona;10 Emaribyeni u endle misele leyi teleke hi mati,+Tihlo ra xona ri vone swilo swa risima hinkwaswo.11 Tindhawu leti milambu yi pfelelaka eka tona xi ti endle madamu,+Xilo lexi tumbetiweke xi xi humesela eku vonakaleni.12 Kambe vutlhari—byi nga kumeka kwihi,+Sweswi yi kwihi ndhawu ya ku twisisa?13 Munhu wa nyama a nga wu tivi nxavo lowu swi xavisiwaka ha wona,+Naswona a wu kumeki etikweni ra lava hanyaka.14 Xidziva xa mati xi te,‘A ndzi na kona!’Ni lwandle ri te, ‘A ndzi na kona!’+15 A byi nge cincisiwi hi nsuku+Ni silivhere a yi nge pimiwi leswaku yi byi xava.16 Byi nga ka byi nga hakeriwi hi nsuku wa Ofiri,+Hi ribye ra onikisi leri pfumalekaka ni safiri.17 Nsuku ni nghilazi a swi nge fanisiwi na byona,Ni xibya xin’wana ni xin’wana xa nsuku a xi cincisaniwi na byona.18 Korala+ ni kristala ya ribye a swi nge vuriwi,Kambe nkwama lowu teleke hi vutlhari wu durha ku tlula lowu teleke hi tiperela.+19 Topazi+ ya Kuxi a yi nge pimanisiwi na byona;A byi nge hakeriwi ni hi nsuku lowu tengeke.20 Kambe vutlhari—byi huma kwihi,+Sweswi yi kwihi ndhawu ya ku twisisa?21 Byi fihliwile ni le matihlweni ya lava hanyaka hinkwavo,+Byi tumbeteriwe ni swivumbiwa leswi hahaka swa matilo.22 Ndzoviso ni rifu swi te,‘Hi twe xiviko xa byona hi tindleve ta hina.’23 Xikwembu hi xona xi twisiseke tindlela ta byona,+Xona xi tive ndhawu ya byona,24 Hikuva xona xi languta makumu hinkwawo ya misava;+Xi vona ehansi ka matilo hinkwawo,25 Leswaku xi pima ntiko wa mheho,+Kasi xi pime mati hi xipimo;+26 Loko xi vekela mpfula xileriso,+Ni ndlela ya papa ra ku dzindza,27 Hi kona xi vonaka vutlhari kutani xi sungula ku byi twarisa;Xi byi lunghiselerile ni ku byi lavisisa.28 Kutani xi ya emahlweni xi byela munhu xi ku,‘Waswivo! Ku chava Yehovha—sweswo i vutlhari,+Naswona ku fularhela vubihi i ku twisisa.’”+


text:
Moya Lowo Kwetsima I Yini?
Nhlamulo ya Bibele
Moya lowo kwetsima i matimba ya Xikwembu lama tirhaka. (Mikiya 3:8; Luka 1:35) Xikwembu xi tirhisa matimba ya xona endhawini yin’wana ni yin’wana leswaku xi hetisisa ku rhandza ka xona.
EBibeleni, rito “moya” ri hundzuluxeriwe ku suka eka rito ra Xiheveru leri nge ruʹach ni rito ra Xigriki leri nge pneuʹma. Hakanyingi marito wolawo ma kombetela eka matimba ya Xikwembu lama tirhaka kumbe moya lowo kwetsima. (Genesa 1:2) Hambiswiritano, Bibele yi tlhela yi tirhisa marito wolawo hi tindlela tin’wana:
Hefemula.
—Habakuku 2:19; Nhlavutelo 13:15.
Mheho.
—Genesa 8:1; Yohane 3:8.
Matimba eka swivumbiwa leswi hanyaka.
—Yobo 34:14, 15.
Langutelo ra munhu.
—Tinhlayo 14:24.
Vanhu va moya ku katsa ni Xikwembu swin’we ni tintsumi.
—1 Tihosi 22:21; Yohane 4:24.
Tinhlamuselo leti hinkwato ti kombisa leswaku ku ni nchumu wo karhi lowu nga vonakiki eka vanhu lowu endlaka swilo leswi vonakaka. Hilaha ku fanaka, moya wa Xikwembu “ku fana ni mheho, a wu vonaki naswona wu ni matimba.”—An Expository Dictionary of New Testament Words, hi W. E. Vine.
Bibele yi tlhela yi kombetela eka moya lowo kwetsima wa Xikwembu tanihi “mavoko” kumbe “tintiho” ta xona. (Pisalema 8:3; 19:1; Luka 11:20; ringanisa na Matewu 12:28.) Tanihi leswi munhu loyi a nga ni vutshila a tirhisaka mavoko ni tintiho takwe leswaku a endla ntirho wakwe, Xikwembu xi tirhise moya wa xona lowo kwetsima leswaku xi endla swilo swo tanihi leswi landzelaka:
Vuako hinkwabyo.
—Pisalema 33:6; Esaya 66:1, 2.
Bibele.
—2 Petro 1: 20, 21.
Masingita lama endliweke hi malandza ya xona ya le nkarhini wa khale ni ntirho wa wona wo chumayela.
—Luka 4:18; Mintirho 1:8; 1 Vakorinto 12:4-11.
Timfanelo letinene leti kombisiweke hi vanhu lava xi yingisaka.
—Vagalatiya 5:22, 23.
Moya lowo kwetsima a hi munhu
Loko Bibele yi kombetela eka moya wa Xikwembu tanihi “mavoko,” “tintiho” kumbe “ku hefemula” ka xona, a yi kombisi leswaku moya lowo kwetsima i munhu. (Eksoda 15:8, 10) Mavoko ya munhu loyi a nga ni vutshila a ma nge tirhi handle ka mianakanyo ni miri wakwe; hilaha ku fanaka, moya lowo kwetsima wa Xikwembu wu tirha ntsena loko xi wu kongomisa. (Luka 11:13) Nakambe Bibele yi fanisa moya wa Xikwembu ni mati swin’we ni swilo swo tanihi ripfumelo ni vutivi. Swifananiso leswi hinkwaswo swi kombisa leswaku moya lowo kwetsima a hi munhu.
Bibele yi boxa vito ra Xikwembu ku nga Yehovha ni ra N’wana wa yena, Yesu Kreste kambe ku hava laha yi vulavulaka hi vito ra moya lowo kwetsima. (Esaya 42:8; Luka 1:31) Loko Stefano Mukreste wa lembe-xidzana ro sungula loyi a dlayiweke hikwalaho ka ripfumelo a kombiwe xivono hi singita etilweni, u vone vanhu vambirhi ntsena ku nga ri vanharhu. Bibele yi ri: “Leswi yena a a tele moya lowo kwetsima, a languta etilweni kutani a vona ku vangama ka Xikwembu na Yesu a yime evokweni ra xinene ra Xikwembu.” (Mintirho 7:55) Moya lowo kwetsima hi wona wu endleke leswaku Stefano a vona xivono lexi.
Mavunwa malunghana ni moya lowo kwetsima
Mavunwa: “Moya lowo Kwetsima” i munhu naswona i xiphemu xa Vunharhu-un’we hilaha swi hlamuseriweke hakona eka 1 Yohane 5:7, 8 eBibeleni ya King James.
Ntiyiso: Eka Bibele ya King James, 1 Yohane 5:7, 8 yi ni marito lama nge, ‘etilweni ku ni Tatana, Rito ni Moya lowo Kwetsima naswona swilo leswinharhu i nchumu wun’we. Kutani ku ni swilo swinharhu leswi nyikelaka vumbhoni emisaveni.’ Hambiswiritano, valavisisi va kume leswaku marito wolawo a ma tsariwanga hi muapostola Yohane hikokwalaho a ma nga fanelanga ma nghenisiwile eBibeleni. Profesa Bruce M. Metzger u tsale a ku: “Marito lawa i mavunwa naswona a ma nga fanelanga ma tsariwile eka Testamente Leyintshwa.”
Mavunwa: Bibele yi munuhata moya lowo kwetsima naswona leswi swi kombisa leswaku i munhu.
Ntiyiso: Minkarhi yin’wana Matsalwa ma munuhata moya lowo kwetsima kambe leswi a swi vuli swona leswaku moya lowo kwetsima i munhu. Bibele yi tlhela yi munuhata vutlhari, rifu ni xidyoho. (Swivuriso 1:20; Varhoma 5:17, 21) Hi xikombiso, ku vuriwa leswaku vutlhari byi ni “mintirho” ni “vana” naswona xidyoho xi hlamuseriwa tanihi mukanganyisi, mudlayi ni ku va ni makwanga.
Hilaha ku fanaka, loko muapostola Yohane a tshaha Yesu, u munuhate moya lowo kwetsima tanihi “mupfuni” loyi a a ta nyikela vumbhoni, kongomisa, vulavula, yingisela, vangamisa ni ku amukela. U tirhise masivi lama kombetelaka eka wanuna loko a vulavula hi “mupfuni” yoloye. (Yohane 16:7-15) Hambiswiritano u endle tano, hikuva rito ra Xigriki leri yimelaka “mupfuni” (pa·raʹkle·tos) i risivi leri kombetelaka eka wanuna naswona ri tirhisaka risivi ra xinuna hi ku ya hi milawu ya ririmi ra Xigriki. Loko Yohane a kombetela eka moya lowo kwetsima, u tirhise risivi leri nge pneuʹma leri nga kombeteliki eka munhu.—Yohane 14:16, 17.
Mavunwa: Ku khuvuriwa hi vito ra moya lowo kwetsima swi vula leswaku moya lowo kwetsima i munhu.
Ntiyiso: Minkarhi yin’wana Bibele yi tirhisa “vito” ku yimela matimba kumbe vulawuri. (Deteronoma 18:5, 19-22; Estere 8:10) Leswi swi fana ni ndlela leyi ri tirhisiweke ha yona eka xiga xa Xinghezi lexi nge ‘hi vito ra nawu,’ leswi nga vuliki swona leswaku nawu i munhu. Munhu loyi a khuvuriwaka “hi vito ra ” moya lowo kwetsima u xiya matimba ni ntirho wa moya lowo kwetsima eku hetisiseni ka ku rhandza ka Xikwembu.
Mavunwa: Vaapostola va Yesu ni vadyondzisiwa van’wana vo sungula a va kholwa leswaku moya lowo kwetsima i munhu.
Ntiyiso: Bibele a yi vuli swona sweswo, hambi ku ri matimu. Encyclopædia Britannica yi ri: “Nhlamuselo ya leswaku Moya lowo Kwetsima i Xikwembu . . . yi huma eka Huvo ya Constantinople hi ad 381.” Leswi swi endleke eka malembe yo tlula 250 endzhaku ka loko muapostola wo hetelela a file.
DYONDZA SWO TALA
Xikwembu I Mani?
Xana Xikwembu xi na vito naswona xa khathala ha hina?
Mavunwa Ya Leswaku Xikwembu A Xi Twisiseki
Dyondzo ya Vunharhu-un’we kahle-kahle yi sivela vanhu leswaku va tiva Xikwembu ni ku xi rhandza. Xana hakunene u nga rhandza munhu loyi swi nga kotekiki ku n’wi tiva kumbe ku n’wi twisisa?


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Genesa 44:1-34
44 Endzhakunyana a lerisa munhu la lawulaka yindlu+ yakwe, a ku: “Tata minkwama ya vanhu lava hi swakudya hilaha va nga kotaka ku rhwala hakona kutani u veka mali ya un’wana ni un’wana wa vona enon’wini wa nkwama+ wa yena.2 Kambe u veka xinwelo xa mina, xinwelo xa silivhere enon’wini wa nkwama wa lontsongo eka hinkwavo ni mali ya koroni ya yena.” Kutani a endla hi ku ya hi rito leri Yosefa a ri vuleke.+3 A ri xile nimixo loko vavanuna lava, vona ni timbhongolo ta vona va fambisiwa.+4 Va huma emutini. A va nga si ya ekule loko Yosefa a ku eka munhu la lawulaka yindlu yakwe: “Suka! Tsutsuma u landza vavanuna lavaya, u tiyiseka leswaku wa va kuma, u ku eka vona, ‘Hikwalaho ka yini mi tlherisele leswinene+ hi swo biha?5 Xana lowu a hi wona nchumu lowu n’wini wanga a nwaka ha wona naswona a hlahluvaka+ ha wona? Mi endle nchumu wo biha.’”6 Hiloko a va kuma, kutani a va byela marito lawa.7 Kambe va ku eka yena: “Hikwalaho ka yini hosi ya hina yi hi byela marito lawa? A hi swinene leswaku malandza ya wena ma endla nchumu wo fana ni wolowo.8 Phela, mali leyi hi yi kumeke emilon’wini ya minkwama ya hina hi vuye na yona etikweni ra Kanana hi yi tlherisela eka wena.+ Kutani, xana hi nga yivisa ku yini silivhere kumbe nsuku endlwini ya n’wini wa wena?+9 Loyi yi nga ta kumeka eka yena eka mahlonga ya wena a a fe naswona hina hi ta va mahlonga ya n’wini wa hina.”+10 Kutani a ku: “Sweswi a swi endleke hilaha mi vuleke+ hakona. Hikwalaho loyi yi nga ta kumeka eka yena u ta va hlonga ra mina,+ kambe n’wina a mi nge vi na nandzu.”11 Kutani hi ku hatlisa un’wana ni un’wana a rhula nkwama wakwe, hiloko un’wana ni un’wana a pfula nkwama wakwe.12 Kutani a lavisisa hi vukheta. A sungula hi lonkulu a hetelela hi lontsongo. Emakumu xinwelo xi kumeka enkwameni+ wa Benjamini.13 Kutani va handzula minkhancu+ ya vona hi le xikarhi naswona un’wana ni un’wana wa vona a tlakula ndzhwalo wakwe a wu tlhandleka ehenhla ka mbhongolo yakwe va tlhelela emutini.14 Yuda+ ni vamakwavo va nghena endlwini ya Yosefa, a a ha ri kwalaho; kutani va tiwisela ehansi+ emahlweni ka yena.15 Kutani Yosefa a ku eka vona: “I xiendlo xa muxaka muni lexi mi xi endleke? Xana a mi swi tivanga leswaku munhu wo fana na mina a nga hlahluva?”+16 Hiloko Yuda a huwelela a ku: “Hi ta ku yini eka n’wini wanga? Xana hi ta vulavula yini? Xana hi nga tikombisa hi lulamile+ hi ndlela yihi? Xikwembu xa ntiyiso xi kume xidyoho xa mahlonga+ ya wena. Sweswi hi mahlonga ya n’wini wanga,+ hina ni loyi xinwelo xi kumiweke evokweni ra yena!”17 Hambiswiritano, a ku: “A hi swinene leswaku ndzi endla leswi!+ Munhu loyi xinwelo xi kumiweke evokweni ra yena hi yena la nga ta va hlonga ra mina.+ Loko ku ri n’wina hinkwenu, fambani hi ku rhula mi ya eka tata+ wa n’wina.”18 Kutani Yuda a n’wi tshinelela a ku: “N’wini wanga, ndza ku khongela, ndzi kombela u pfumelela hlonga ra wena ri vula rito, n’wini+ wanga a yingisela, naswona ku hlundzuka+ ka wena ku nga pfurheli hlonga ra wena, hikuva wena na Faro+ ma fana.19 N’wini wanga u vutise mahlonga yakwe a ku, ‘Xana mi ni tatana kumbe makwenu?’20 Kutani hi ku eka n’wini wanga, ‘Hi ni tatana la kuleke ni n’wana wa malembe ya vudyuhari byakwe, lontsongo+ eka hinkwerhu. Kambe makwavo u file kutani u sele a ri yexe eka mana+ wakwe, naswona tata wakwe wa n’wi rhandza.’21 Endzhaku ka sweswo u byele mahlonga ya wena u ku, ‘N’wi tiseni eka mina leswaku ndzi ta n’wi vona.’+22 Kambe hi byele n’wini wanga hi ku, ‘A swi koteki leswaku mufana a siya tata wakwe. Loko o n’wi siya, kunene tata wakwe u ta fa.’+23 Kutani u byele mahlonga ya wena u ku, ‘Mi nga ha tlheli+ mi vona xikandza xa mina handle ka loko makwenu lontsongo eka n’wina hinkwenu a ta na n’wina.’24 “Kutani hi yile eka tatana hlonga ra wena, hi n’wi byela marito ya n’wini wanga.25 Endzhakunyana tatana a ku, ‘Tlhelelani, mi ya hi+ xavela swakudyanyana.’26 Kambe hi ku, ‘A hi nge yi. Hi ta ya loko makwerhu lontsongo a ri na hina, hikuva a hi nge swi koti ku vona xikandza xa munhu luya loko makwerhu lontsongo a nga ri na hina.’+27 Kutani tatana hlonga ra wena, a ku eka hina, ‘N’wina ma swi tiva leswaku nsati wa mina u ndzi+ tswalele vana vambirhi ntsena.28 Endzhakunyana loyi un’wana u hume a ndzi siya kutani ndzi huwelela ndzi ku: “Yoo, hakunene u fanele a handzuleriwile,”+ a ndzi si n’wi vona ku ta fikela sweswi.29 Loko mo ndzi tekela ni loyi kutani a humeleriwa hi khombo a fa, entiyisweni mi ta yisa misisi ya vudyuhari bya mina eSheol+ hi khombo.’30 “Kutani sweswi loko ndzi fika eka hlonga ra wena tatana, hi nga ri na yena mufana loyi, kasi moya-xiviri wa yena wu boheleriwe swin’we ni moya-xiviri+ wa loyi,31 kutaku loko a vona leswaku mufana a nga kona u ta fa kunene, hakunene mahlonga ya wena ma ta yisa misisi ya vudyuhari bya hlonga ra wena tatana eSheol yi ri ni gome.32 Hikuva hlonga ra wena ri ve xitiyisekiso+ eka mufana loko a ri kule ni tata wa yena, ri ku, ‘Loko ndzo tsandzeka ku n’wi tlherisela eka wena, ndzi ta va ndzi dyohele tatana hi masiku.’+33 Kutani ndza ku kombela sweswi, hlonga ra wena a ri tshame ri va hlonga ematshan’weni ya mufana loyi, leswaku mufana a ta famba ni vamakwavo.+34 Xana ndzi ta yisa ku yini eka tatana ndzi nga ri na yena mufana loyi, ndzi chava leswaku ndzi ta langutana ni khombo leri nga ta humelela tatana?”+


text:
1Votshe va va ku hahatshi ka dikange da wukhumbi va na wone vanyamne vawe nga vathu va va fanelako kuvekelwa txithavo, kasiku ditina da Txizimu ni gondo ya txona si si solwi. 2Ava va ku ni vanyamne va i ku makholwa, va nga va kanyise, ngu kuziva ti to i vanawe, aniko va na va thumele tatinene, nguko evo i makholwa ni vanathu vo randeka, va vhunwako ngu mithumo yawe ya yinene.Ngu toneto u fanelako kugondisa ni kuleleta tona. 3Ngako mmwane a txi gondisa to hambana, a si londeteli gondo ya Mkoma wathu Jesu Kristu ni gondo ya wukhongeli, 4a maha eto ngu mhaka ya ku ti kulisa, kha zivi txilo, i mthu wo lwala a tsimbilako a txi wusa mazolonga ni kukanetisana ka mapswi. Ngu konaho ku tumbulukako livengo, mazunga, kuruketela Txizimu, kualakanyela vamwane to biha, 5kubhongelana ko mbi guma hagari ka vathu va mapimo o hambaneka, ava va ku singa ni ditshuri, nguko va pimisa ti to wukhongeli njisima txa dibhindu. 6Inna, wukhongeli njisima txa dibhindu ka wu a zivako ku ti pimela. 7Nguko kha ha ta ni txilo ha mafuni, futsi kambe kha hi na mbi teka txilo txa ha mafuni, ngako hi txi khukha. 8Ngu toneto, ngako hi di ni sakudya ni sakuambala, he tsakeleni soneso. 9Se ava va lavako kumaha vanyatithombe, va wa kudukwani ni kuriyelwani ni minavelo yo tala ya wubhemba ni ya kuyisa tiphangoni, yi yisako vathu kulovani, ni kumwalatwani. 10Nguko kuranda ngutu male ngu wona mkuluti wa totshe tixaka ta wubihi; ngu mhaka ya kona kunavela kuwa ko mbi na mpimo vamwane va hambani ni likholo, ve ti nemeta vapune ngu kuvilela ko tala. 11Aniko awe u ku mthu wa ka Txizimu, si vayilele sotshe siya. U fanete kukhutalela kululama, kukhongela, kukholwa, lirando, kutimisela, kuthutha. 12Lwana yimbi ya yinene ya likholo ├▒olisisa wutomi wo mbi guma, awu u nga dhanelwa wona, awu u nga wu fakazela ngu nzila yo tshura masoni ka timwane tifakazi ta tingi. 13Ani na ku laya, masoni ka Txizimu, txi ningako wutomi ka sotshe simaha, ni masoni ka Kristu Jesu, awu a nga fakaza masoni ka Ponsio Pilato ngu mafakazelo o tshura a kukholwa: 14gonga mlayo wuwa, wu singa ni (dibawu), hambi dikhwiti, kala ku ti wonekisa ka Mkoma Wathu Jesu Kristu, 15akuwa ku no ta kombisa, ka timbimo ti ti nga emiswa, ene nyamne wo dhumiseka ni wammweyo ekha, Mfumeli wa vafumeli, Mkoma wa vakoma; 16awu i ku ekha wa wutomi wo mbi guma, a zumbako kuwonekelani ko mbi manelwa, awu a nga mbi wonwa, futsi kambe a si si kotiko kuwonwa ngu mthu ni wammweyo; kwakwe ku na ve ni txithavo ni wukoma wo mbi guma. Amen! 17Ka vanyatithombe va ha mafuni muwa, va laye ti to va si ti kulisi, va si veki kuthemba kwawe ka thomba yo mbi tsana, aniko ve themba Txizimu, txi hi wuyiselako sotshe ngu ku hi tatela, kasiku hi tsaka. 18Va na mahe wunene, va na ve vanyatithombe ngu mithumo, va na ve ni wuha, ve ziva kuabana ni vamwane. 19Va txi mahisa eto, va na va va txi ti vekela txuma txo tshura, txo tsana, txa mbimo yi yi tako, kasiku ve mana wutomi wa ditshuri. 20Awe Timoti, veketa si u nga vekelwa manzani kwako, tsimbilela kule ni siwombawomba sa walo, ni kukanetisana ngu timhaka ta wuzivi wa makuhu. 21Ngu kulondetela toneto, vamwane va mwalatile likholo. Makatekwa ma na ve ni nanu!
Copyright
Learn More


text:
Xihadyana Lexi Nga Ni Mahlo Lamakulu
VANHU vo tala va nga vula leswaku xi sasekile; kambe van’wana va nga vula leswaku a xi tolovelekanga. Xi ni swinengana, voya byo olova ni mahlo lamakulu lama hatimaka. Miri wa xona wu lehe kwalomu ka tisentimitara ta 12,5 naswona xi tika tigiramu ta kwalomu ka 114. Xana ku nga va ku ri xiharhi xihi? I tarsier!
A hi kambisiseni swin’wana swa swiphemu swa xivumbiwa lexi hi vuenti, lexi ku nga tarsier ya le Philippine. Mahlo, tindleve, mavoko, mikondzo, milenge ni ncila wa xona hinkwaswo ka swona swi vonaka swi ri swikulu eka miri wa xona lowutsongo. Nilokoswiritano, ku kambisisa xihadyana lexi, lexi hlamarisaka swinene hi vuenti swi kombisa ndlela ya vutshila leyi xi vumbiweke ha yona.
NDLELA LEYI XI TWAKA HA YONA: Tindleve to lala ta tarsier ta pfaleka ti tlhela ti pfuleka naswona ta jika leswaku ti ta twa mpfumawulo lowu twalelaka ekule. Ndlela leyi yi twaka ha yona a yi yi pfuni ntsena leswaku yi papalata swiharhi leswi yi hlotaka, swo tanihi swimanga swa nhova, kambe yi tlhela yi yi pfuna leswaku yi tiva laha ku nga ni swihadyana leswi yi nga swi dyaka. Loko ri perile, tindleve ta tarsier ti sungula ku yingisela mpfumawulo wa tinchonyonyo, majenje, swifufunhunu, swinyenyana ni machela. Kutani yi ta famba yi pfule mahlo ya yona lamakulu yi lava swihadyana leswi yi nga ta swi dya.
NDLELA LEYI XI KHOMAKA HA YONA: Mavoko ya tarsier ma endliwe hi ndlela ya leswaku ma kota ku khoma marhavi yo lala. Emakumu ka tintiho ta yona ku ni tilayini leti fanaka ni ta thayere leti endlaka leswaku yi kota ku khoma. Hambiloko yi etlele, tarsier yi fanele yi khomelela swi tiya. Tilayini leti nga ehansi ka ncila wa yona wo leha ti yi pfuna leswaku yi khomelela swi tiya erhavini ro karhi kukondza yi pfuka.
NDLELA LEYI XI VONAKA HA YONA: A ku na xiharhi xin’wana lexi mamisaka lexi nga ni mahlo lamakulu loko ma ringanisiwa ni miri wa xona. Entiyisweni, mahlo ya tarsier yin’wana ni yin’wana i makulu ku tlula byongo bya yona! Mahlo ya tarsier a ma swi koti ku jika-jika; minkarhi hinkwayo ma languta nchumu wo karhi lowu nga emahlweni ka wona hi ku kongoma. Xana ndlela leyi ma endliweke ha yona ma endla leswaku yi nga swi koti ku languta swilo hi ndlela leyinene? Doo! Tarsier yi ni ndlela yin’wana leyi yi yi tirhisaka ku languta swilo, yi ni nkolo lowu yi pfumelelaka ku jika-jikisa nhloko ya yona hi ku olova ematlhelo hinkwawo hi mpimo lowu ringanaka tidigri ta 180.
RIVILO: Milenge ya tarsier leyi leheke yi yi nyika matimba yo tlula mpfhuka lowu ringanaka timitara ta tsevu—ku nga mpfhuka lowu tlulaka ku leha ka yona minkarhi ya 40! Loko xi hlota, xihadyana lexi, lexi dyaka nyama xi hlota nivusiku xi olola tintiho ta xona kutani xi xi khoma hi ku hatlisa xihadyana lexi xi lavaka ku xi dya.
Ti-tarsier a ti swi koti ku hanya loko ti pfaleriwile hikwalaho ka leswi ti lavaka ku dya swihadyana leswi ti nga lo tidlayela naswona ta swi venga ku pfaleriwa. Nilokoswiritano, xivumbiwa lexi xo hlawuleka xi hambeta xi tsakisa vanhu va le Philippine. Ndhawu yin’wana ni yin’wana leyi xihadyana lexi, lexi nga ni mahlo lamakulu xi kumekaka eka yona ya hlamarisa.


text:
Dyondzo 70: Yonasi Ni Nhlampfi Leyikulu
Vona wanuna luya a nga ematini. U le khombyeni lerikulu, a hi swona ke? Nhlampfi liya yi lava ku n’wi mita! Xana wa n’wi tiva wanuna loyi? Vito ra yena i Yonasi. A hi voneni leswaku swi tise ku yini leswaku a va ekhombyeni lerikulu swonghasi.
Yonasi i muprofeta wa Yehovha. Endzhakunyana ka ku fa ka muprofeta Elixa, Yehovha u byele Yonasi a ku: ‘Yana emutini lowukulu wa Ninivha. Vubihi bya vanhu va kwalaho i byikulu ngopfu, naswona ndzi lava leswaku u vulavula na vona ha byona.’
Kambe Yonasi a a nga swi lavi ku ya. Kutani u khandziye xikepe lexi yaka etlhelo leri hambaneke ni ra Ninivha. Yehovha a a nga tsakanga hileswi Yonasi a balekeke. Kutani U endle leswaku ku va ni xidzedze lexikulu. Xidzedze xa kona a xi ri xikulu ngopfu lerova xikepe a xi ri ekusuhi ni ku mbombomela. Vatluti a va chuhe ngopfu, kutani va kombela mpfuno eka swikwembu swa vona.
Eku heteleleni Yonasi a va byela a ku: ‘Ndzi gandzela Yehovha, Xikwembu lexi endleke tilo ni misava. Naswona ndzi le ndleleni yo baleka leswaku ndzi nga swi endli leswi Yehovha a ndzi rhumeke swona.’ Kutani vatluti va vutisa va ku: ‘Xana hi fanele hi ku endla yini leswaku xidzedze lexi xi miyela?’
Yonasi u te: ‘Ndzi lahleleni elwandle, kutani lwandle ri ta miyela.’ Vatluti a va nga swi lavi ku endla tano, kambe leswi xidzedze a xi ya xi nyanya ku biha, va hetelele va lahlele Yonasi ematini. Xikan’we-kan’we xidzedze xi miyela, lwandle ri tlhela ri rhula.
Loko Yonasi a ri karhi a nwela ematini, nhlampfi leyikulu yi n’wi mitile. Kambe a nga fanga. U tshame masiku manharhu ni vusiku byinharhu ekhwirini ra nhlampfi yoleyo. Yonasi u tisorile swinene hileswi a nga n’wi yingisangiki Yehovha naswona a nga yangiki eNinivha. Xana wa swi tiva leswaku u endle yini?
Yonasi u khongele eka Yehovha a kombela mpfuno. Kutani Yehovha u endle leswaku nhlampfi yi hlantela Yonasi emisaveni leyi omeke. Endzhaku ka sweswo Yonasi u ye eNinivha. Xana leswi a swi hi dyondzisi leswaku i swa nkoka njhani ku endla leswi Yehovha a vulaka leswaku hi swi endla?
Buku ya Bibele ya Yonasi.
Swivutiso
- I mani Yonasi, naswona Yehovha u n’wi byele leswaku a endla yini?
- Leswi a a nga swi lavi ku ya laha Yehovha a n’wi byeleke ku ya kona, xana Yonasi u endle yini?
- Xana Yonasi u byele vatluti ku endla yini leswaku xidzedze xi ta miyela?
- Hilaha u swi vonaka hakona exifanisweni, ku humelele yini loko Yonasi a mbombomela ematini?
- Xana Yonasi u tshame nkarhi wo tanihi kwihi endzeni ka nhlampfi leyikulu, naswona u endle yini kwalaho?
- Yonasi u ye kwihi endzhaku ko huma enhlampfini leyikulu, naswona hi dyondza yini eka leswi?
Swivutiso swo engetela
- Hlaya Yonasi 1:1-17.
Entiyisweni, Yonasi a a titwa njhani hi xiavelo xa yena xo chumayela vanhu va le Ninivha?
- Hlaya Yonasi 2:1, 2, 10.
Xana ntokoto wa Yonasi wu hi nyika ntshembo hi ndlela yihi leswaku Yehovha u ta swi hlamula swikhongelo swa hina?
- Hlaya Yonasi 3:1-10.
Hi xihi xikhutazo lexi hi xi kumaka hikwalaho ka leswi Yehovha a hambeteke a tirhisa Yonasi ku nga khathariseki leswi eku sunguleni a tsandzekeke ku hetisisa xiavelo xakwe?
Xana ntokoto wa Yonasi eka Vaninivha wu hi dyondzisa yini malunghana ni ku avanyisa vanhu hi nga si vulavula na vona ensin’wini ya hina?
DYONDZA SWO TALA
Khadi Ra Bibele Ra Yonasi
Hi tihi timfanelo ta Yehovha leti hi ti dyondzaka eka xiendlakalo xa le Bibeleni xa Yonasi?


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Vakolosa 2:1-23
2 Hikuva ndzi lava mi xiya leswaku i nyimpi+ leyikulu swinene leyi ndzi mi lwelaka yona ni lava nga eLawodikiya+ ni hinkwavo lava nga xi vonangiki xikandza xa mina hi nyama,2 leswaku timbilu ta vona ti chaveleriwa,+ leswaku va hlanganisiwa swin’we hi vun’we erirhandzwini+ ni leswaku va fikelela rifuwo hinkwaro ra ku tiyiseka loku heleleke ka ku twisisa+ ka vona, malunghana ni ku fikelela vutivi lebyi kongomeke bya xihundla xo kwetsima xa Xikwembu, ku nga Kreste.+3 Leswi tumbetiweke hi vukheta eka yena i xuma hinkwaxo xa vutlhari ni xa vutivi.+4 Leswi ndzi swi vulela leswaku ku nga vi na munhu loyi a mi hambukisaka hi timhaka+ to wonga.5 Hikuva hambileswi ndzi nga riki kona hi nyama, hambiswiritano ndzi na n’wina hi moya,+ ndzi tsaka ni ku vona nhleleko+ wa n’wina lowunene ni ku tiya ka ripfumelo+ ra n’wina eka Kreste.6 Hikokwalaho, tanihi leswi mi amukeleke Kreste Yesu, Hosi, hambetani mi famba evun’weni+ na yena,7 mi dzima timitsu+ ni ku akiwa+ eka yena ni ku tiyisiwa eripfumelweni,+ hilaha mi dyondzisiweke hakona, mi khapakhapa ripfumelo hi ku nkhensa.+8 Tivoneleni: swi nga ha endleka ku va ni un’wana loyi a nga ta mi phasa+ hi filosofi+ ni vuxisi+ bya hava hi ku ya hi ndhavuko wa vanhu, hi ku ya hi swilo swa masungulo+ swa misava, ku nga ri hi ku ya hi Kreste;9 hikuva ku tala+ hinkwako ka mfanelo+ ya vukwembu+ ku tshama eka yena hi tlhelo ra miri.10 Kutani mi ni ku tala hikwalaho ka yena, loyi a nga nhloko ya hulumendhe ni vulawuri+ hinkwabyo.11 Hi ku va ni vuxaka+ na yena, na n’wina mi yimbisiwile+ hi ku yimba loku nga endliwangiki hi mavoko hi ku susiwa ka miri wa nyama,+ hi ku yimba loku nga ka Kreste,12 hikuva mi lahliwe na yena eku khuvuriweni+ kakwe, naswona hi vuxaka na yena mi tlhele mi pfuxiwa+ swin’we hi ripfumelo+ ra n’wina eka matirhelo+ ya Xikwembu, lexi n’wi pfuxeke+ eka lava feke.13 Ku tlula kwalaho, hambileswi a mi file eswivini swa n’wina ni le ka xiyimo xo pfumala ku yimba xa nyama ya n’wina, Xikwembu xi mi hanyisile swin’we na yena.+ Hi musa xi hi rivalele swivi+ swa hina hinkwaswo14 kutani xi hlangula+ tsalwa+ leri tsariweke hi voko leri a ri lwisana na hina, leri a ri ri ni swileriso+ swa nawu ni leri a ri kanetana na hina;+ naswona xi ri suse endleleni hi ku ri belela+ emhandzini ya nxaniso.+15 Xi hluvule tihulumendhe ni vulawuri+ byi sala ntsena, xi byi kombisa erivaleni byi ri lebyi hluriweke,+ xi byi kongomisa enxaxamelweni wa ku hlula+ hi mhandzi ya nxaniso.16 Hikokwalaho ku nga tshuki ku va ni munhu loyi a mi avanyisaka+ hi ku dya ni ku nwa+ kumbe emhakeni ya nkhuvo+ kumbe ku tlangela ku thwasa ka n’weti+ kumbe savata;+17 hikuva swilo sweswo i ndzhuti+ wa swilo leswi nga ta ta, kambe swa xiviri+ i Kreste.+18 Ku nga tshuki ku va ni munhu la mi sivelaka+ ku kuma hakelo+ loyi a tsakelaka vutitsongahati bya vuxisi ni muxaka wa ku gandzela wa tintsumi, “a yimela” swilo leswi a swi voneke, a tikukumuxa a nga ri na xivangelo lexi faneleke hi xivumbeko xa mianakanyo yakwe ya nyama,19 kasi a nga khomi swi tiya eka nhloko,+ eka loyi miri hinkwawo, lowu seketeriwaka ni ku hlanganisiwa swin’we hi vun’we+ hi mahlangano ya wona ni misiha yo hlanganisa marhambu, wu yaka wu kula hi ku kula loku nyikiwaka+ hi Xikwembu.20 Loko mi fe+ swin’we na Kreste eka swilo swa masungulo+ swa misava,+ ha yini n’wina mi ya emahlweni, onge hiloko mi hanya emisaveni, mi tiveka ehansi ka swileriso+ swa nawu:21 “Mi nga khomi, kumbe ku nantswa,+ kumbe ku khumba,”+22 malunghana ni swilo hinkwaswo leswi nga ta lovisiwa hi ku va swi tirhisiwa, hi ku landza swileriso ni ku dyondzisa ka vanhu?+23 Swilo sweswo, hakunene, swi languteka swi ri ni vutlhari hi xivumbeko xa vugandzeri xa ku tisungulela ni ku titsongahata ka vuxisi, ku khoma miri+ hi tihanyi; kambe a swi pfuni nchumu eku lwisaneni ni ku enerisa nyama.+


text:
BIBELE YI HUNDZULA VUTOMI BYA VANHU
Bibele Yi Ndzi Nyike Tinhlamulo Leti Enerisaka
LEMBE RO VELEKIWA: 1987
TIKO LERI A HUMAKA EKA RONA: AZERBAIJAN
MATIMU YAKWE: TATA WAKWE I MUMOSLEM KASI MANA WAKWE I MUYUDA
VUTOMI BYA MINA BYA KHALE:
Ndzi velekiwe eBaku le Azerbaijan, ekaya ho va vana vambirhi naswona hi mina wa vumbirhi. Tata wa mina a a ri Mumoslem naswona manana a a ri Muyuda. Vatswari va mina a va rhandzana hambileswi a va nga ri eka vupfumeri byin’we. Manana a a seketela Tatana loko ku fika nkarhi wa Ramadan wa ku titsona swakudya naswona Tatana a a seketela Manana loko a tlangela Paseka. Ekaya a hi ri ni Korani, Torah ni Bibele leyi tolovelekeke.
Mina a ndzi titeka ndzi ri Mumoslem. Hambileswi a ndzi nga si tshama ndzi kanakana leswaku Xikwembu xi kona, a ku ri ni swilo leswi a ndzi nga swi twisisi. A ndzi tivutisa leswaku ‘ha yini Xikwembu xi endle munhu naswona ha yini munhu a fanele a xaniseka vutomi byakwe hinkwabyo leswaku eku heteleleni a xanisiwa etiheleni?’ Leswi vanhu a va vula leswaku swilo hinkwaswo leswi endlekaka i ku rhandza ka Xikwembu, a ndzi tivutisa leswaku, ‘xana Xikwembu xi tsakisiwa hi ku vona vanhu va ri karhi va xaniseka?’
Loko ndzi ri ni malembe ya 12, ndzi sungule swikhongelo swa Mamoslem leswi endliwaka ka ntlhanu hi siku leswi vuriwaka namaz. Hi nkarhi wolowo, Tatana u rhurhise mina na sesi wa mina leswaku hi ya exikolweni xa Vayuda. Eka tidyondzo tin’wana ta kwalaho, a hi dyondzisiwa mindhavuko ya Torah ni ririmi ra Xiheveru. Loko ku nga si sungula nkarhi wo dyondza, a hi fanele hi khongela hi ku ya hi ndhavuko wa Xiyuda. Kambe nimixo, ekaya a ndzi suka ndzi khongele namaz ivi ninhlikanhi exikolweni ndzi endla swikhongelo swa Xiyuda.
A ndzi navela ku kuma tinhlamulo leti enerisaka ta swivutiso leswi a swi ndzi karhata. A ndzi tshamela ku vutisa vafundhisi exikolweni ndzi ku: “Ha yini Xikwembu xi endle vanhu? Xikwembu xi n’wi teka njhani tata wa mina la nga Mumoslem? I wanuna lonene kambe ha yini a vuriwa la nga basangiki? Ha yini Xikwembu xi n’wi tumbuluxile?” Tinhlamulo ti nga ri tingani leti ndzi tikumeke a ti ndzi enerisanga.
NDLELA LEYI BIBELE YI HUNDZULEKE VUTOMBI BYA MINA HA YONA:
Hi 2002 ndzi sungule ku nga ha pfumeli eka Xikwembu. Hi rhurhele eJarimani laha endzhaku ka vhiki tata wa mina a khomiweke hi vuvabyi byo oma swirho naswona a a tshama a ri emuchinini a titivarile. Ku hundze malembe ndzi ri karhi ndzi khongelela rihanyo ni vuhlayiseki bya ndyangu wa ka hina. Leswi a ndzi tiyiseka leswaku Lowa Matimba Hinkwawo hi yena ntsena a nga ni matimba ya vutomi ni rifu, a ndzi n’wi kombela siku ni siku leswaku tata wa mina a hola. A ndzi tibyela ndzi ku: ‘Xikwembu a xi nge tsandzeki ku enerisa ku tsakela ka mbilu ya mina.’ A ndzi tiyiseka leswaku xi ta hlamula xikhongelo xa mina, kambe tata wa mina u file.
Ndzi hlamale ngopfu ndzi tlhela ndzi hela matimba hileswi Xikwembu xi nga ndzi hlamulangiki. Ndzi tivutisile ndzi ku: ‘Xana ndzi lo khongela hi ndlela leyi nga riki yona kumbe Xikwembu xo ka xi nga ri kona?’ Ndzi tsemeke nhlana lerova ndzi tshike hambi ku ri xikhongelo xa namaz. Vukhongeri byin’wana a ndzi nga byi twisisi naswona swi endle leswaku ndzi gimeta hi ku vula leswaku Xikwembu a xi kona.
Endzhaku ka tin’hweti ta tsevu, ndzi endzeriwe hi Timbhoni ta Yehovha. Leswi mina na sesi wa mina a hi nga va tekeli enhlokweni Vakreste, a hi lava ku va komba hi moya wo rhula leswaku va hoxile. Hi vutise Timbhoni teto hi ku: “Ha yini Vakreste va khongela Yesu, xihambano, Mariya ni swifaniso swin’wana kasi sweswo a swi fambisani ni Milawu ya Khume?” Timbhoni ti hi hlamule hi Matsalwa ti hi kombisa leswaku Vakreste va ntiyiso a va gandzeli swifaniso naswona swikhongelo swi fanele swi yisiwa eka Xikwembu ntsena. Sweswo swi ndzi hlamarise ngopfu.
Hiloko hi vutisa hi ku: “Se mi ri yini hi Vunharhu-un’we? Loko Yesu a ri Xikwembu ha yini a hanye emisaveni a tlhela a dlayiwa hi vanhu?” Ti tlhele ti hi hlamula hi Bibele ti hlamusela leswaku Yesu a hi Xikwembu naswona a nga ringani na xona. Timbhoni ti hlamusele leswaku sweswo hi swona swi endlaka leswaku ti nga pfumeli eka Vunharhu-un’we. Hiloko ndzi hlamala ndzi ku, hakunene ‘lava i Vakreste lava nga tolovelekangiki.’
Kambe a ndzi lava ku tiva leswaku ha yini vanhu va fa nileswaku ha yini Xikwembu xi pfumelela ku xaniseka? Ti ndzi kombe buku leyi nge Vutivi Lebyi Yisaka eVuton’wini Lebyi Nga Heriki, * leyi nga ni tindzima leti a ti vulavula hi swivutiso swa mina. Hiloko ti namba ti sungula dyondzo ya Bibele na mina.
Minkarhi hinkwayo loko hi dyondza, a ndzi kuma tinhlamulo ta swivutiso swa mina leti twisisekaka leti sekeriweke eBibeleni. Ndzi tive ni leswaku vito ra Xikwembu i Yehovha. (Pisalema 83:18) Mfanelo ya xona leyikulu i rirhandzu. (1 Yohane 4:8) Xi tumbuluxe vanhu hikuva a xi lava leswaku va tsakela vutomi. Ndzi twisise ni leswaku hambileswi Xikwembu xi pfumelelaka ku pfumaleka ka vululami, a xi ku tsakeli naswona xi ta ku herisa. Ndzi dyondzile leswaku ku xandzuka ka Adamu na Evha hi kona ku vangeke khombo eka vanhu. (Varhoma 5:12) Khombo rin’wana i ku fa ka vanhu lava hi va rhandzaka, ku katsa ni tata wa mina. Hambiswiritano, Xikwembu xi ta herisa maxangu emisaveni leyintshwa laha vanhu lava feke va nga ta pfuxiwa.—Mintirho 24:15.
Tinhlamulo ta le Bibeleni ti ndzi enerisile. Ndzi tlhele ndzi sungula ku pfumela eka Xikwembu. Leswi a ndzi ya ndzi tolovelana ni Timbhoni ta Yehovha, ndzi swi xiyile leswaku i vukhongeri lebyi nga kona emisaveni hinkwayo. Vun’we ni rirhandzu ra tona swi ndzi khumbe mbilu. (Yohane 13:34, 35) Leswi ndzi swi dyondzeke hi Yehovha swi endle leswaku ndzi lava ku n’wi gandzela, hikwalaho ndzi teke xiboho xa ku va Mbhoni ya Yehovha. Ndzi khuvuriwe hi January 8, 2005.
NDLELA LEYI NDZI PFUNEKEKE HA YONA:
Rungula ra le Bibeleni leri khorwisaka, ri antswise vutomi bya mina. Tinhlamulo leti enerisaka leti ndzi tikumeke eRitweni ra Xikwembu ti ndzi tisele ku rhula embilwini. Ntshembo lowu kumekaka eRitweni ra Xikwembu wa ku pfuxiwa ka vafi wu ndzi tsakisile ni ku ndzi chavelela hikuva ndzi ta tlhela ndzi vona tata wa mina.—Yohane 5:28, 29.
Ndzi ni malembe ya tsevu ndzi tekane na Jonathan nuna wa mina la chavaka Xikwembu naswona hi tsakile. Havumbirhi bya hina hi dyondzile leswaku ntiyiso malunghana ni Xikwembu wa twisiseka, wa olova naswona i wa risima swinene. Sweswo swi endla leswaku hi tsakela ku byela van’wana hi ripfumelo ni ntshembo wa hina. Namuntlha se ndza swi tiva leswaku Timbhoni ta Yehovha a hi vanhu lava nga tolovelekangiki kambe i Vakreste va ntiyiso.
^ ndzim. 15 Yi kandziyisiwe hi Timbhoni ta Yehovha kambe sweswi a ya ha kandziyisiwi.
DYONDZA SWO TALA
Hi Yihi Dyondzo Leyi Nga Ntiyiso Malunghana Ni Xikwembu?
U anakanya onge Xikwembu xa khathala ha wena? Dyondza hi vumunhu bya xona ni ndlela leyi u nga tshinelaka eka xona ha yona.
Hi Xihi Xikongomelo Xa Xikwembu Hi Misava?
Bibele yi hlamusela xivangelo xo va Xikwembu xi tumbuluxe misava, nkarhi lowu ku xaniseka ku nga ta hela ni leswi vumundzuku byi yi khomeleke swona misava ni lava tshamaka eka yona.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Tipisalema 143:1-12
Miloti ya Davhida.143 Oho Yehovha, yingisa xikhongelo xa mina;+Yingisa xikombelo xa mina.+Ndzi hlamule hi ku tshembeka ka wena ni ku lulama ka wena.+2 U nga ngheni ehubyeni ni nandza wa wena;+Hikuva a nga kona munhu la hanyaka la nga vaka la lulameke emahlweni ka wena.+3 Hikuva nala a a lava moya-xiviri wa mina;+U byi pfotlosele emisaveni+ vutomi bya mina.U ndzi tshamise etindhawini ta munyama ku fana ni lava va feleke makumu.+4 Moya+ wa mina wa tsana endzeni ka mina;Mbilu ya mina yi vonaka yi hele matimba endzeni ka mina.+5 Ndzi tsundzuke masiku ya khale swinene;+Ndzi anakanyisise hi ntirho wa wena hinkwawo;+Ndzi hambete ndzi anakanyisisa hi ntirho wa mavoko+ ya wena hi ku tirhandzela.6 Ndzi tshambulutele mavoko ya mina eka wena;+Eka wena,+ moya-xiviri wa mina wu fana ni tiko leri heleke matimba. Se′lah.7 Oho Yehovha,+ hatlisa, ndzi hlamule.Moya wa mina wu fike emakumu.+U nga ndzi tumbeteli xikandza xa wena,+Loko swi nga ri tano ndzi ta fana ni lava va rhelelaka emugodini.+8 Ndzi twise musa wa wena wa rirhandzu nimixo,+Hikuva ndzi tshembe wena.+Ndzi tivise ndlela leyi ndzi faneleke ndzi famba ha yona,+Hikuva moya-xiviri+ wa mina ndzi wu tlakusele eka wena.9 Ndzi kutsule eka valala va mina, Wena Yehovha.+Ndzi tifunengete ha wena.+10 Ndzi dyondzise ku endla ku rhandza ka wena,+Hikuva wena u Xikwembu xanga.+Moya wa wena i wunene;+Onge wu nga ndzi kongomisa etikweni ra vululami.+11 Oho Yehovha, onge u nga ndzi londzovota ndzi hanya+ hikwalaho ka vito ra wena.+Onge u nga humesa moya-xiviri wa mina emaxangwini+ hi ku lulama+ ka wena.12 Onge u nga miyeta valala+ va mina hi musa wa wena wa rirhandzu;Naswona u fanele u va lovisa hinkwavo lava vengaka moya-xiviri wa mina,+Hikuva mina ndzi nandza wa wena.+